title: Esko Salminen

text: Vuonna 1982 Salminen näytteli Pohjolan isäntää Kalle Holmbergin palkitussa fiktiosarjassa "Rauta-aika". Varsinaisia pitkien televisiosarjojen rooleja Salminen näytteli 1990- ja 2000-luvuilla MTV3:n suosituissa sarjoissa "Blondi tuli taloon", "Ihmeidentekijät" ja "Parhaat vuodet". "Blondi tuli taloon" -sarjaa tuotettiin puolisentoistasataa jaksoa vuosina 1994–1995, Salminen näytteli siinä keskeisen miesroolin, Hannu Hurmalan. "Ihmeidentekijöissä" ja sen jatko-osassa "Parhaat vuodet" Salminen näytteli lääkäri Mauri Niskaa.


title: Esko Salminen

text: Hannu Kahakorven ohjaamassa viisiosaisessa televisiosarjassa "Tuntemattomalle jumalalle" (1993) Salminen teki kaksoisroolin. Sarja keräsi huomiota eritoten näyttävillä erikoistehosteillaan. Vuonna 1995 Esko Salmisella oli iso sivuosa JP Siilin televisioelokuvassa "Ruuvimies", pääosan näytteli Kristo Salminen. Esko Salminen näytteli päähenkilön isää. Heidi Köngäksen televisioelokuvassa "Varpuset" (2005) Esko Salminen näytteli puliukkoa. Liisamaija Laaksonen oli kirjoittanut Kessun roolin Salmista ajatellen ja tämä piti kyseisestä roolista. Vuonna 2014 Salmisella oli rooli Köngäksen televisioelokuvassa "Hyväntekijät".


title: Esko Salminen

text: Salminen näyttelee yhtä pääosista, Väinö Vallgrenia Ylen vuonna 2017 alkaneessa "Presidentti"-sarjassa.


title: Esko Salminen

text: Salminen avioitui ensi kerran 21-vuotiaana Rose-Marie Prechtin kanssa, vuonna 1961. Avioliitto kesti kuitenkin vain vähän aikaa. Salminen seurusteli 1960–1970-luvulla kymmenisen vuotta näyttelijä Kyllikki Forssellin kanssa. Salminen on asunut avoliitossa sittemmin näyttelijä Heidi Krohnin kanssa, ja näyttelijä Kristo Salminen on heidän poikansa. Esko Salmisen isä Unto Salminen kuoli viisi päivää ennen Kriston syntymää. Lyhyen aikaa Salminen oli naimisissa tanssija Riikka Korppi-Tommolan kanssa ja heillä on tytär Kreeta Salminen. Vuodesta 1998 Salminen on ollut naimisissa näyttelijä Aino Sepon kanssa, ja heillä on tytär Sonja Salminen.


title: Esko Salminen

text: Vuonna 1997 ilmestyi Esko Salmisen muistelmateos "Elämä Eskona" ja vuonna 2010 jatko-osa "Toinen näytös". Suomen näyttelijäliitto myönsi Salmiselle vuonna 2010 liiton kaikkien aikojen ensimmäisen "ylinäyttelijän" arvonimen. Yleisradio teki vuonna 2010 dokumentin "Esko Salminen – läsnä". Jarmo Heikkisen ohjaamassa tunnin mittaisessa ohjelmassa ovat mukana Salminen ja Aino Seppo.Lisäksi vierailevana näyttelijänä Helsingin kaupunginteatterissa 1998, 2002 ja KOM-teatterissa 2001–2002.


title: Esko Salminen

text: Esko Salminen on näytellyt kymmenissä radiokuunnelmissa ja -sarjoissa vuodesta 1960 alkaen.


title: Daniil Harms

text: Daniil Ivanovitš Harms (; oik. Daniil Ivanovitš Juvatšov (Даниил Иванович Ювачёв); 30. joulukuuta 1905 Pietari, Venäjän keisarikunta – 2. helmikuuta 1942 Leningrad, Neuvostoliitto) oli radikaali neuvostoliittolainen kirjailija, joka on tunnettu absurdeista pikkutarinoistaan.


title: Daniil Harms

text: Daniil Ivanovitš Juvatšov syntyi Pietarissa. Hän kirjoitti ylioppilaaksi vuonna 1924 ja opiskeli sen jälkeen sähkötekniikkaa ja taidehistoriaa saamatta kuitenkaan opintojaan koskaan valmiiksi. Salanimen Harms hän kehitti jo lukioaikanaan. Vähäisen elantonsa hän ansaitsi kirjoittamalla tarinoita lastenlehtiin, kuten Jožiin. Hän kirjoitti myös lyhyitä teatterikohtauksia, lastenkirjoja ja tarinoita aikuisille.


title: Daniil Harms

text: Jo lapsuudessaan Harms oli pyrkinyt jäljittelemään Velimir Hlebnikovin ja Aleksei Krutšonyhin futuristista proosaa. Hän luopui kaavamaisesta runomuodosta 1920-luvulla pitäen sitä näsäviisautena, ja hänestä tuli avantgardismin keskeisiä nimiä Neuvostoliitossa. Harmsin tarinat ovat tyypillisesti hyvin lyhyitä, vain muutaman kappaleen pituisia. Niissä sekä tapahtumat että kieli etenevät epäloogisesti, jopa kaoottisesti: unenomaiset tapahtumaketjut vuorottelevat silkan komedian kanssa, tarina alkaa toistaa itseään tai katkeaa odottamattomaan katastrofiin. Harms loi surrealismiin ja dadaismiin verrattavia tekstejään aikana, jona vain sosialistinen realismi oli hyväksyttyä. Useimmat hänen kirjoituksistaan julkaistiin maanalaisina. Taiteilijan kuoleman jälkeen tuotantoa on koottu erilaisista epävirallisista painoksista ja tämän huoneesta löytyneistä paperilapuista. 1960-luvulta alkaen Harmsin tekstit levisivät salaisesti, kopioina kädestä käteen (samizdat).


title: Daniil Harms

text: Harmsin ulkomuoto oli omalaatuinen ja luonteenlaatu ristiriitainen. Hän esiintyi mielellään mutta vältteli joutumista puheisiin ihmisten kanssa. Hän oli aktiivisesti mukana Todellisen taiteen yhdistyksen (OBERIU) toiminnassa. OBERIU vaati taiteilijoille täydellistä vapautta, kaikkien taiteenlajien ja -suuntausten hyväksyntää. Ryhmän manifesti kuului: ”Vastustamme niitä jotka kuohivat sanan. Runot eivät ole piirakoita emmekä me sillejä.”


title: Daniil Harms

text: OBERIU:n riehakkaat illanvietot yhdistelivät eri taiteenlajeja kuten runoutta, kirjallisuutta, teatteria ja musiikkia. Järjestö luokiteltiin valtiolle vihamieliseksi, taiteilijoita syytettiin ”kirjallisesta huliganismista” eikä julkinen kokoontuminen ollut vuoden 1930 jälkeen enää mahdollista. Vuonna 1931 Harms tuomittiin kolmeksi vuodeksi rangaistusleirille valtionvastaisesta toiminnasta. Hän vietti muutaman kuukauden vankilassa Kurskissa. Kun hänet pidätettiin uudelleen vuonna 1941 tappiomielialan lietsomisen vuoksi, hän ei enää selviytynyt vankilan psykiatrisen osaston vaikeista olosuhteista vaan kuoli vuotta myöhemmin Leningradin piirityksen aikana nälkään.


title: Yläkaupungin Yö

text: Yläkaupungin Yö on vuodesta 1992 alkaen vuosittain keväisin järjestetty poikkitaiteellinen kaupunkifestivaali Jyväskylässä. Tapahtumayönä kaikki Jyväskylän museot ovat auki ja niihin on ilmainen sisäänpääsy, lisäksi teatteri-, musiikki- ja liikuntatapahtumia järjestetään pitkin kaupunkia.


title: Yläkaupungin Yö

text:
Tapahtuman kautta annetaan esimerkiksi harvinaisemmille liikunta-/urheilulajeille esittelymahdollisuuksia. Tapahtuma on vähitellen levittäytynyt lähes koko Jyväskylän keskusta-alueelle, joten siitä saavat osansa myös Jyväskylän ravintolat ja yökerhot.
Tapahtuman järjestämisestä vastaa Yläkaupungin Yö ry. Festivaalin yhteistyötahoja ovat muun muassa Jyväskylän museot ja kirjastot, Jyväskylän yliopisto, Jyväskylän yliopiston ylioppilaskunta, Keski-Suomen Kirjailijat ry. ja Jyväskylän yläkaupungin alueella toimivat ravintolat.


title: Yläkaupungin Yö

text: Tapahtuman ohjelma on sisältänyt perinteisten esitysten ja konserttien lisäksi muun muassa manga-näyttelyä, Linux-testausta, moottoripyörätaidetta, musiikkia keskiajalta aina nykypäivään sekä urheilukisoja footbagistä itsepuolustuslajeihin, go-turnaukseen ja parkour-näytöksiin.


title: Yläkaupungin Yö

text: Tapahtuma järjestetään yleensä toukokuun loppupuolen viikonloppuna.


title: Hymypoika (elokuva)

text: Hymypoika on vuonna 2003 ensi-iltansa saanut suomalainen elokuva. Elokuvan ohjasi JP Siili ja pääosissa on Reino Nordin, Jussi Nikkilä, Jarkko Niemi, Jenni Banerjee, Laura Malmivaara ja Ville Virtanen.


title: Hymypoika (elokuva)

text: Hymypoika on kertomus nuoresta helsinkiläisestä kaveriporukasta, joka yhteisestä sopimuksesta kuvaa kaikki seksikokemuksensa tyttöystäviensä tietämättä. Ensimmäiset yritykset ovat koomisia, mutta sitten porukka saa otteen asiaan ja leikki alkaa muuttua vakavaksi. Tällöin alkaa horjua Jeren (Reino Nordinin) ihastus Reettaan (Jenni Banerjee).


title: Reino Nordin

text: Reino Nordin (s. 25. toukokuuta 1983) on suomalainen näyttelijä ja muusikko. Hän on näytellyt muun muassa elokuvissa "Vuonna 85", "Hymypoika", "Game Over" ja "Ganes" sekä televisiosarjoissa "Tie Eedeniin", "Hovimäki" ja "Savuna ilmaan". Hänen tunnetuin singlejulkaisunsa on ”Antaudun”.


title: Reino Nordin

text: Ensimmäisen roolinsa Nordin esitti elokuvassa "Ursula", vuonna 1986. Hän on näytellyt päärooleja muun muassa elokuvissa "Vuonna 85", "Hymypoika" ja "Game Over".


title: Reino Nordin

text: Reino Nordin on tullut musiikkimaailmassa julkisuuteen kaksi albumia julkaisseen "Reino & The Rhinos"-yhtyeen keulakuvana ja solistina. Lisäksi hän on soittanut rumpuja ja muita lyömäsoittimia useissa yhtyeissä, kuten Jazzgangstersissa, Soul Captain Bandissä sekä Cool Sheiksissa. Nordin on myös toiminut Komposti Sound Systemin mikrofonimiehenä, Bongo Rhinona. Nordin on käyttänyt aiemmin myös taiteilijanimeä Juniori Reino. Marraskuussa 2014 hän julkaisi omalla nimellään sooloalbumin "Bongo Rock".


title: Reino Nordin

text: Lisäksi Nordin on juontanut viikoittaista "Työn alla" -ohjelmaa Bassoradiossa.


title: Reino Nordin

text: Reino Nordin kiinnitettiin PME Recordsille syksyllä 2015, jonka myötä Nordinin artistibrändi koki huikean kohotuksen. Nordinin jokainen PME:n kautta julkaistu single on noussut suursuosioon, mistä kertovat lukuisat kulta- ja platinalevyt muun muassa kappaleista ”Antaudun”, ”Kato mua silmiin”, ”Momentumii” ja ”Kosketa”. Antaudun-albumin ohessa julkaistu ”Antaudun”-single nosti Reino Nordinin Suomen suosituimpien artistien tähtikaartiin, kun hittisingle soi pitkään radioiden soitetuimpana kappaleena sekä Spotifyn kärkisijoilla. Antaudun nousi Suomen Spotifyn striimatuimmaksi kappaleeksi viikon ajaksi. Kappale soi myös radioiden soitetuimpana peräti viisi viikkoa putkeen. ”Antaudun” oli vuoden 2017 striimatuin kotimainen kappale. Syksyllä Nordin julkaisi uuden singlen nimeltä ”Ihmeeni”.


title: Reino Nordin

text: Lähes 15-vuotisen musiikkiuransa jälkeen Reino Nordin ansaitsi osakseen ensimmäiset Emma-gaala-ehdokkuudet vuoden 2018 Emma-gaalassa. Ehdokkuudet tulivat kategorioista Vuoden miessolisti, Vuoden albumi (Antaudun), Vuoden pop, Vuoden biisi (”Antaudun”) sekä Vuoden artisti/yhtye yleisöäänestys.


title: Reino Nordin

text: Reino Nordinin vanhemmat ovat kuvanveistäjä Antti Nordin ja lavastaja Metti Nordin. Hänen siskonsa Siiri Nordin on muusikko. Taiteilija Outi Heiskanen on Nordinin isoäiti. Reino Nordin on naimisissa arkkitehti Maria Nordinin kanssa, ja heillä on yhdessä Fidel- ja Luna-nimiset lapset. Kolmas lapsi Reina syntyi heinäkuussa 2018. Nordin on sanonut olevansa biseksuaali.Albumit


title: Reino Nordin

text: Sinkut


title: Johann Adolph Scheibe

text: Johann Adolph Scheibe (5. toukokuuta 1708 Leipzig – 22. huhtikuuta 1776 Kööpenhamina) oli saksalainen säveltäjä, musiikkiteoreetikko ja kriitikko.


title: Johann Adolph Scheibe

text: Johann Adolph Scheibe oli kuuluisan urkujenrakentaja Johann Scheiben poika, joka oli suurelta osin itseoppinut muusikko ja tiedemies. Hän aloitti uransa Hampurissa, mutta vietti suuren osa elämäänsä Tanskassa, vuosina 1740–1747 "Kapellmeisterina" ja vuodesta 1766 eteenpäin hovisäveltäjänä Tanskan hovissa. Scheibe oli valistuksen ajan merkittävimpiä musiikkitieteilijöitä ja vaikutusvaltainen kriitikko, joka kannatti yksinkertaista ja ”luonnollista” kansallista saksalaista musiikkityyliä.


title: Johann Adolph Scheibe

text: Vuonna 1737 Scheibe arvosteli voimakkaasti Johann Sebastian Bachin musiikkia syyttäen tätä akateemisen tiedon ja ”musiikin todellisen pohjan ja sen kauneuden” puutteesta. Erään teorian mukaan Bach sävelsi Goldberg-muunnelmansa musiikilliseksi vasta-argumentiksi, jossa hän esitteli kykyään säveltää eri aikakauden tyylisuuntien ja muotivirtausten mukaista musiikkia.


title: Johann Adolph Scheibe

text: Scheibe sävelsi myös lukuisia kantaatteja, oratorioita ja lauluja sekä instrumentaaliteoksia mukaan lukien sinfonioita ja konserttoja, joista monet ovat hävinneet.


title: Markku J. Jääskeläinen

text: Markku J. Jääskeläinen (s. 1953) on Työeläkevakuuttajat TELA:n sidosryhmäsuhteista vastaava johtaja. Hän toimi aiemmin eläketiedotuksen johtajana. Hän on työskennellyt myös SAK:n nuorisosihteerinä, Uudenmaan sosialidemokraattisen piirin piirisihteerinä, Uudenmaan maakuntaliiton toiminnanjohtajana sekä SDP:n kunnallissihteerinä ja järjestösihteerinä.


title: Markku J. Jääskeläinen

text: Puoluekannaltaan Jääskeläinen on sosialidemokraatti. Politiikassa Jääskeläinen on toiminut tasavallan presidentti Tarja Halosen presidentinvaalikampanjan päällikkönä vuosien 2000 ja 2006 vaaleissa.


title: Jenni Banerjee

text: Jenni Pauliina Banerjee (s. 17. tammikuuta 1981 Ylöjärvi) on suomalainen näyttelijä. Hän on esiintynyt muun muassa elokuvissa "Pahat pojat", "Hymypoika", "Joensuun Elli" ja "Lieksa!". Banerjee on näytellyt myös suomalaisissa televisiosarjoissa.


title: Jenni Banerjee

text: Banerjee näytteli Kira Kankaanpäätä Yle TV1 -kanavalla esitetyssä sarjassa "Kotikatu" vuosina 2010–2011. Lokakuussa 2013 hän aloitti näyttelijänä MTV3:lla esitettävässä draamasarjassa "Salatut elämät". Hänet nähtiin sarjassa ensimmäisen kerran 14. maaliskuuta 2014. Banerjee esitti sarjassa vuonna 2014 lääkäri Katariina Mäkelää, jota esitti aiemmin Jasmin Hamid.


title: Jenni Banerjee

text: Banerjee suoritti elokuvanäyttelemisen opinnot Stadiassa vuosina 2000–2004. Vuonna 2005 hän sai opiskelupaikan Actors Studio Drama Schoolista New Yorkissa, josta hän valmistui kuvataiteiden maisteriksi vuonna 2008.


title: Jenni Banerjee

text: Banerjeella on sukulaisia Intiassa. Hänen isoisänsä oli intialainen, joka rakastui Jennin suomalaiseen isoäitiin Lontoossa vuonna 1930. Parin lapsista toinen on Jennin isä Erkki Banerjee ja toinen kirjailija Nina Banerjee-Louhija.


title: Kirsan Iljumžinov

text: Kirsan Nikolajevitš Iljumžinov (; s. 4. huhtikuuta 1962 Elista) on ollut Kansainvälisen shakkiliiton FIDE:n puheenjohtaja vuodesta 1995. Hän toimi myös Venäjän federaatioon kuuluvan Kalmukian tasavallan presidenttinä vuosina 1993–2010. Iljumžinov on kansallisuudeltaan kalmukki.


title: Kirsan Iljumžinov

text: Nuoruudessaan Iljumžinov oli koulussa huippuoppilas ja lupaava shakinpelaaja. Vuonna 1976 hän voitti 14-vuotiaana Kalmukian shakkimestaruuden. 1980-luvun lopulla hän opiskeli Moskovan yliopistossa ulkopolitiikkaa.


title: Kirsan Iljumžinov

text: Valmistumisensa jälkeen hän voitti kykyjenetsintäkilpailun ja pääsi myyntipäälliköksi japanilais-neuvostoliittolaiseen Liko-Raduga-yhtiöön. Neuvottelutaitojaan ja kalmukkisuhteitaan hyväksi käyttäen Iljumžinov kohosi 1990-luvulle tultaessa monimiljonääriksi.


title: Kirsan Iljumžinov

text: Kalmukian presidentiksi Iljumžinov valittiin 65 prosentin äänisaaliilla vuonna 1993. Hän oli tuolloin vasta 30 vuoden ikäinen. Myöhemmin hänet valittiin jatkamaan tehtävässään.


title: Kirsan Iljumžinov

text: Heti presidentiksi valintansa jälkeen vuonna 1993 Iljumžinov julisti Kalmukian itsenäiseksi valtioksi päämääränään tehdä siitä verovapaa valtio, mutta muutti suhtautumistaan kommunistien vallankaappausyrityksen jälkeen, ja ryhtyi tukemaan Boris Jeltsiniä.


title: Kirsan Iljumžinov

text: Iljumžinov rakennutti Kalmukiaan katolisen katedraalin, vaikka buddhalaisenemmistöisessä tasavallassa asui tuolloin ainoastaan yksi katolilainen. Hän on myös rakennuttanut moskeijan, synagogan, 22 ortodoksista kirkkoa ja 30 buddhalaista temppeliä.


title: Kirsan Iljumžinov

text: Iljumžinov on väittänyt olevansa yhteydessä ufojen kanssa ja vierailleensa muukalaisten avaruusaluksen komentosillalla. Hän on konsultoinut bulgarialaista ennustajaa, joka ennusti hänen nousevan Kalmukian ja shakkiliiton johtoon.


title: Kirsan Iljumžinov

text: Intohimoinen shakin harrastaja Iljumžinov on myös rakennuttanut Kalmukiaan erityisen "shakkikaupungin", jossa järjestettiin shakkiolympialaiset vuonna 1998. Aikaisemmin Iljumžinov omisti Uralan-nimisen jalkapalloseuran, joka pelasi Venäjän pääsarjassa. 1990-luvun alkupuolella Iljumžinov yritti jopa saada Diego Maradonan joukkueeseensa. Sittemmin seura ajautui taloudellisiin vaikeuksiin eikä sille enää myönnetty ammattilaislisenssiä. Nykyisin perinnettä jatkaa uusi "Elista"-niminen seura. Iljumžinov on määrännyt shakin alakoulujen kolmen ensimmäisen vuoden opetusohjelmaan, minkä ansiosta Kalmukiasta onkin noussut viime vuosina 17 nuorta pelaajaa lajin maailmanlistoille.


title: Kirsan Iljumžinov

text:
Kansainvälisen shakkiliiton puheenjohtajaksi Iljumžinov valittiin vuonna 1995.
Kesäkuussa 2011, Libyan sisällissodan aikana, Iljumžinov vieraili NATO:n useita viikkoja pommittamassa Libyan pääkaupungissa Tripolissa, jossa muun muassa pelasi erän shakkia Muammar Gaddafin kanssa.


title: Sten Sture nuorempi

text: Sten Sture nuorempi (1493–3. helmikuuta 1520) toimi Ruotsin valtionhoitajana vuosina 1512–1520. Valtionhoitajana oli hetken vuonna 1512 valtaneuvos Eerik Trolle, joka ajoi neuvotteluja Tanskan kanssa Kalmarin unionin palauttamiseksi. Kun Svante Niilonpojan 20-vuotias poika Stenkin lupasi kannattaa neuvotteluja, teki valtaneuvosto hänestä valtionhoitajan. Todellisuudessa Stenin pyrkimyksenä oli erottaa Ruotsi unionista. Hän otti kaukaisen esiäitinsä "Sture"-nimen, koska se Sten Sture vanhemman kautta symboloi Ruotsin itsenäisyyspyrkimyksiä.


title: Sten Sture nuorempi

text: Sture tiesi joutuvansa ennen pitkää sotaan Tanskan kuninkaan Kristian II:n kanssa ja solmi siksi vuonna 1513 välirauhan Venäjän kanssa. Sten Sture joutui ristiriitaan arkkipiispan, Eerik Trollen pojan Kustaa Trollen kanssa, joka olisi halunnut kirkolle enemmän autonomiaa. Trolle erotettiin virastaan.


title: Sten Sture nuorempi

text: Kristian II aloitti lopulta hyökkäyksen Ruotsia vastaan. Sten Sture haavoittui Länsi-Göötanmaalla käydyssä Bogesundin taistelussa ja kuoli 1520. Kristian II:sta tuli Ruotsin kuningas. Kustaa Trolle kosti Sturen kannattajille ja erottajilleen laatimalla heistä syytöslistan "kerettiläisinä", jonka perusteella Kristian toimeenpani Tukholman verilöylyn. Sten Sture nuoremman ruumis kaivettiin ylös haudasta ja poltettiin kerettiläisenä Tukholman verilöylyn aikana.


title: Sten Sture nuorempi

text: Sten Sture oli naimisissa "Kristiina Gyllenstiernan", Ruotsin Kaarle VIII:n lapsenlapsenlapsen kanssa.


title: Eerik Trolle

text: Eerik Arvidinpoika Trolle (n. 1460–1530) toimi Ruotsin valtionhoitajana nimellisesti hetken aikaa vuonna 1512, joskaan hän ei ehtinyt hoitaa tointa. Häntä seurasi virkaan Sten Sture nuorempi. Eerik Trolle syntyi 1460 arvostettuun aatelissukuun. Hänen vanhempansa olivat lordi Arvid Birgersson Trolle, joka kuoli 1505 sekä tämän ensimmäinen vaimo Kristina Jönsdotter Gädda.


title: Eerik Trolle

text: Eerik Trollen pojasta, Gustav Trollesta (1488–1535) tuli Uppsalan arkkipiispa ja samalla Ruotsin kirkon päämies.


title: Eerik Trolle

text: Hän oli valtaneuvos vuodesta 1487 ja Närken laamanni 1493. Trolle sekaantui voimakkaasti Ruotsin valtataisteluihin. Hänet valittiin 1512 valtionhoitajaksi mutta Sten Sture nuorempi sai vaalin kumotuksi. Kustaa Vaasan voiton jälkeen hän pakeni Tanskaan.


title: Ilmavoimien teknillinen koulu

text: Ilmavoimien teknillinen koulu (ILMAVTK, aik. IlmavTK) oli Suomen ilmavoimien koulu, jonka päätehtävänä oli lentoteknillisen koulutuksen antaminen varusmiehille sekä ilmavoimien henkilökunnalle. Koulu sijaitsi Kuorevedellä Hallin taajamassa, Jämsän kaupungissa, sotilaslentokentän välittömässä läheisyydessä. Joukko-osaston palveluksessa oli noin 120 henkilöä. Vuosittain asevelvollisuutensa ILMAVTK:ssa suoritti noin 350 varusmiestä.


title: Ilmavoimien teknillinen koulu

text:
8. helmikuuta 2012 julkistettujen puolustusvoimien säästösuunnitelmien mukaan Hallin varuskunta lakkautettiin vuoden 2013 lopussa ja koulutus siirrettin Ilmasotakouluuun Tikkakoskelle. Viimeiset 347 vuorokautta palvelleet varusmiehet pääsivät reserviin 20. kesäkuuta 2013.
- Lentoteknillinen aliupseerikomppania (ent. 2.K)


title: Ilmavoimien teknillinen koulu

text: - Koulutuskomppania


title: Ilmavoimien teknillinen koulu

text: - Koulutusosasto


title: Ilmavoimien teknillinen koulu

text: - Suunnittelu- ja kehittämisosasto


title: Ilmavoimien teknillinen koulu

text: Lentoteknillisen aliupseerikurssi oli ILMAVTK:n erikoiskoulutus, jonka Hallissa aloittavista varusmiehistä yli puolet suoritti. Lentoteknilliselle aliupseerikurssille varusmiehet valittiin ennen varusmiespalveluksen alkamista pääsykokeiden kautta.


title: Ilmavoimien teknillinen koulu

text: Lentoteknillisen aliupseerikurssin koulutus tapahtui 2. Komppaniassa (2.K). AUK:sta oli mahdollisuus edetä Ilmavoimien reserviupseerikurssille Ilmasotakouluun. AUK:n suorittaneista suurin osa lähti komennukselle apumekaanikon tehtäviin eri ilmavoimien ja maavoimien joukko-osastoihin. Lentoteknillisellä aliupseerikurssilla opiskeltiin muun muassa aerodynamiikkaa, lentokone-elektroniikkaa, mäntä- ja suihkumoottorioppia, lentokoneaseoppia sekä ilmavoimien taktiikkaa. Lisäksi Lentotekniseen aliupseerikurssiin kuului jalkaväkiryhmänjohtajakoulutus sekä sissileiri yms. Sodankäynnin taitoja kehitettiin myös joukko-osastoissa, joihin aliupseerit siirtyivät kurssin jälkeen.


title: Ilmavoimien teknillinen koulu

text: Kutsuntojen kautta saapuvat varusmiehet palvelivat Koulutuskomppaniassa (1.K), ja toimivat mm. seuraavissa tehtävissä:


title: Ilmavoimien teknillinen koulu

text: Koulutuskomppaniassa palvelevista varusmiehistä suurin osa koulutettiin muissa joukko-osastoissa, esimerkiksi lentosääaliupseerit, sotilaskuljettajat ja ilmavalvonta-aliupseerit Ilmasotakoulussa Tikkakoskella sekä sotilaspoliisialiupseerit Lentosotakoulussa Kauhavalla. Em. komppaniat muodostivat yhdessä Koulutuspataljoonan.


title: Ilmavoimien teknillinen koulu

text: Joukko-osaston toiminnan voidaan katsoa alkaneen Ilmailuvoimien Mekaanikkokoulusta vuonna 1923.


title: Ramses III

text: Ramses III oli Egyptin faarao 1186–1154 eaa. Hän oli viimeinen egyptiläissyntyinen faarao, jolla oli todellista valtaa, ja hänen pitkä valtakautensa on Egyptin 20. dynastian aikaa.


title: Ramses III

text: Ramses III:n kaudella Egyptiin hyökkäilivät merikansat, ja se joutui taloudellisiin vaikeuksiin ja sisäisiin ristiriitoihin jotka lopulta johtivat kahdennenkymmenennen dynastian romahdukseen. Olojen vaikeudesta kertoo että tällä ajalla nähtiin ensimmäinen aikakirjoihin merkitty lakko, kun kuninkaallisen hautakammion rakentajille ei voitu maksaa heidän ruoka-annoksiaan.


title: Ramses III

text:
Vaikeudet eivät näy lainkaan virallisten monumenttien hohdokkuudessa, joilla Ramses III tavoitteli Ramses II:n ajan suuruutta. Hän laajennutti Luxorin ja Karnakin temppelialueita, ja hänen hautakammionsa on suurimpia jälkipolville säilyneitä. Aikojen epävarmuus näkyy siitä että hautakammio on vahvasti linnoitettu. Ensimmäistä kertaa jumalainen faarao joutui puolustautumaan mahdollisten hyökkääjien uhkaa vastaan.
Ramses III oli huono hallitsija, mutta edeltäjäänsä parempi sotapäällikkö. Hän joutui käymään jatkuvasti puolustussotaa ulkomaisia valloittajia vastaan, ja on hänen ansiotaan, että Egyptin valtakunta selviytyi.


title: Ramses III

text: Ramses III:n muumio on löydetty ja hänen hautansa on Kuninkaiden laakson suurimpia. British Medical Journalissa julkaistussa tutkimuksessa häntä kuvattiin kerroskuvausmenetelmällä, jolloin huomattiin kaulassa tappavaa viiltohaava. Hänen kuolemastaan syytettiin oikeudessa hänen vaimoaan Tiyeä ja poikaansa Pentawerea. Dna-kokeet vahvistavat Ramseksen haudasta löytyneen tuntemattoman ruumiin Pentawereksi, joka mahdollisesti hirtettiin.


title: Svante Niilonpoika

text: Svante Niilonpoika (1460 – 2. tammikuuta 1512) toimi Ruotsin valtionhoitajana vuosina 1504 – 1512. Hänestä on käytetty myös nimeä Svante Sture, koska hän oli isoäitinsä puolelta Sture-sukua, ja koska hänen poikansa Sten Sture nuorempi otti tämän nimen. Itse hän ei Sture-nimeä käyttänyt. Maallisista mahtimiehistä ja piispoista koostuva valtaneuvosto nimitti (1504) Svante Niilonpojan valtionhoitajaksi Sten Sturen kuoltua 1503 toivoen, että Svante alistuisi sen tahtoon ja jatkaisi neuvotteluja Tanskan kanssa. Käytännössä Svante Niilonpoika jatkoi edeltäjänsä linjoilla, vastusti unionia Tanskan kanssa ja pyrki rajoittamaan valtaneuvoston valtaa. Svante Niilonpojan kaudella tanskalaiset tekivät voimakkaammalla laivastollaan tuhoisia hyökkäyksiä Ruotsiin ja Suomeen hävittäen mm. Porvoon. Svante Niilonpoika oli valtionhoitajakautenaan naimisissa Mette Dyren kanssa, mutta oli nuorempana ollut aviossa Iliana Gäddan kanssa, joka oli Sten Sture nuoremman äiti.


title: Nopola

text: Nopola on muun muassa seuraavien tunnettujen henkilöiden sukunimi:


title: Palo

text: Palo tarkoittaa seuraavia:Palo on seuraavien henkilöiden sukunimi:


title: Sten Sture vanhempi

text: Sten Sture vanhempi (1440–1503) toimi Ruotsin valtionhoitajana vuosina 1470–1497 ja 1501–1503. Sten Sture oli kuningas Kaarle Knuutinpoika Bonden sisarenpoika. Kuningas oli ennen vuonna 1470 tapahtunutta kuolemaansa nimittänyt Sturen valtakunnan tulevaksi päämieheksi ja poikansa holhoajaksi. Valtaneuvosto nimitti Sturen valtionhoitajaksi samana vuonna. Sture voitti Tanskan Kristianin vuonna 1471 Tukholman edustajalla, mistä syystä häntä on jälkikäteen pidetty Ruotsin vapaustaistelijana ja hankki itselleen voimakkaan, keskitetyn vallan Ruotsissa.


title: Sten Sture vanhempi

text: Tanskan kanssa Kalmarin unionin jatkosta ei saatu sovittua, kun Tanskan kuningas Hannu ei saapunutkaan allekirjoittamaan jo neuvoteltua Kalmarin resessiä. Vuonna 1493 Tanska solmi yllättävän liittosopimuksen pitkään Ruotsin kanssa vihollisuuksissa olleen Venäjän kanssa. Vuonna 1495 alkoi niin sanottu vanha viha eli sota Ruotsin ja Venäjän välillä. Siihen johon liittyi Viipurin piiritys ja merkillinen Viipurin pamaus. Rauha solmittiin 1497, mutta se oli hatara.


title: Sten Sture vanhempi

text: Tanskan kuningas Hannu julisti Ruotsille sodan lähes heti Venäjän kanssa solmitun rauhanteon jälkeen. Hannu pääsi sodassa niskanpäälle ja Sture tunnusti hänen asemansa Ruotsin hallitsijana, ja sai puolestaan itse kuninkaan hovimestarin aseman ja Suomen läänityksekseen. Hannun suosio Ruotsissa laski, kun tiedot tämän tekemistä sopimuksista Venäjän kanssa tulivat ilmi, ja loppuvuodesta 1501 Hannu syrjäytettiin ja Sture palasi valtionhoitajaksi elämänsä jäljellä oleviksi vuosiksi.


title: Nordin

text: Nordin on muun muassa seuraavien henkilöiden sukunimi:


title: Warren Ellis

text: Warren Ellis (s. 16. helmikuuta 1968) on englantilainen sarjakuvakäsikirjoittaja, joka on työskennellyt niin Marvelille kuin DC:llekin. Hänen kuuluisimpia töitään ovat muun muassa "Transmetropolitan", "Authority" ja "Planetary". Hän on myös hyvin aktiivinen bloggaaja.


title: Warren Ellis

text: Vuonna 2005 tehtiin Ellisin "Global Frequency" -sarjakuvaan perustuva TV-sarjan pilottijakso, jonka Warner Brothers hyllytti johtoportaan vaihdoksen yhteydessä, eikä sitä koskaan näytetty televisiossa. Jakso päätyi kuitenkin internetiin ja keräsi nopeasti fanijoukon, joka yrittää saada sarjan tuotannon käynnistymään. Ilmiö on siinäkin mielessä erikoinen, että "Global Frequency" -sarjan perusideana on maailmanlaajuinen, yksittäisten eksperttien muodostama yhteistyöverkko.


title: Juha Eirto

text: Juha Eirto (21. joulukuuta 1934 Helsinki – 3. toukokuuta 2011 Sipoo) oli suomalainen laulaja. Hän oli suosittu iskelmätähti etenkin 1950-luvulla, ja hänen levytyksistään esimerkiksi ”Tiikerihai” ja ”Venezuela” ovat sittemmin muodostuneet klassikoiksi. Hän lauloi ja levytti myös tangoja. Viimeksi hän on levyttänyt 1979 (”Jansson soittaa hanuria” albumilla "Tanssiaiset risteilijällä"). Eirto siirtyi vuonna 1960 laulamaan oopperan kuoroon ja jättäytyi täysin pois julkisuudesta. Myös hänen isänsä Erkki Eirto (alun perin Erik Eklund) oli aikanaan tunnettu ooppera- ja iskelmälaulaja.


title: Juha Eirto

text: Eirto näytteli muutamissa elokuvissa, esimerkiksi "Majuri maantieltä" ja "Kasarmin tytär".


title: Pilottijakso

text: Pilottijaksoksi tai lyhyemmin pilotiksi kutsutaan televisiosarjaan tehtävää ensimmäistä, esittelyluontoista jaksoa, jolla pyritään saamaan tuottajat sekä yleisö kiinnostumaan sarjasta. Pilottijakso on joskus tv-elokuvan mittainen, ja mikäli pilotista lähdetään tekemään sarjaa, hahmoihin ja juoneen saatetaan tehdä suuriakin muutoksia. Vain pieni osa piloteista päätyy sarjaksi asti.


title: Pilottijakso

text: Studioille ja katsojille termi "pilotti" merkitsee usein eri asiaa. Katsojille pilotti tarkoittaa usein sarjan ensimmäistä julkaistua jaksoa, kun taas studiolle sillä viitataan jaksoa, jolla tekijät myyvät sarjaa heille. Esimerkiksi sarjaa "Lost Girl" myytiin Showcase-kanavalle pilottijaksolla ""Vexed"", joka on todellisuudessa ensimmäisen kauden kahdeksas jakso.


title: Pilottijakso

text: Välillä studioille esitettyä pilottijaksoa ei näytetä katsojille ollenkaan. Esimerkiksi "The Big Bang Theoryn" CBS:lle esittelemä pilotti kiinnosti heitä ideana, joten he tilasivat toisen pilotitijakso sarjan tuottajilta. Tuo uusi versio toimi pohjana katsojille nykyisin tutulle sarjalle.


title: Lipizzanhevonen

text: Lipizzanhevonen on hevosrotu, jonka nimi tulee rotua kasvattavasta slovenialaisesta Lipican eli Lipizzan siittolasta. Lipizzanhevonen tunnetaan kenties parhaiten rotuna, jota korkeaan kouluratsastukseen keskittynyt wieniläinen Espanjalainen ratsastuskoulu yksinomaan käyttää.


title: Lipizzanhevonen

text: Lipizzat ovat nykyisin väriltään lähes aina kimoja, jotka syntyvät mustina tai ruunikoina ja vaalenevat iän myötä lopulta valkoisiksi. Joskus syntyy ei-kimojakin lipizzanhevosia, ja Espanjalaisessa ratsastuskoulussa pidetään perinteisesti aina yhtä tummaa hevosta.


title: Lipizzanhevonen

text: Lipizzanhevonen on säkäkorkeudeltaan noin 150–160 cm. Itävaltalaiset Piberin lipizzat ovat pienikokoisempia kuin unkarilaiset sukulaisensa, jotka ovat suurempia, laajaliikkeisempiä ja erittäin suosittuja vaunuhevosina. Lipizzanhevonen kehittyy hitaasti, mutta vastaavasti elää pitkään. Useat Espanjalaisen ratsastuskoulun oriit ovat käytössä yli 20-vuotiainakin.


title: Lipizzanhevonen

text: Lipizzanhevonen on tasapainoinen ja notkea, ja sen rauhallinen luonne tekee siitä erityisen sopivan esteratsastushevosen. Lipizzan jalkojen rakenne on vahva ja ne ovat voimakkaat, hyväluiset ja kovakavioiset. Takaosa on vahva ja hevonen soveltuu hyvin korkeaan kouluratsastukseen. Lavat ovat jyrkähköt ja säkä usein matala, ja tässä mielessä lipizzanhevonen sopii jopa paremmin vaunu- kuin ratsuhevoseksi. Lipizzanhevonen ei ole kovin nopea, ja hevosen liikkeet ovatkin enemmän korkeat kuin etenevät.


title: Lipizzanhevonen

text: Lipican siittola perustettiin vuonna 1580, jolloin lipizzarotua alettiin jalostaa tuottamalla Iberian niemimaalta yhdeksän espanjalaista oritta ja 24 tammaa. Nykyinen lipizzanhevoskanta polveutuu kahdeksasta perustajaoriista, joista länsieurooppalaisia on kuusi: valkoinen espanjanhevonen Pluto (1765), musta napolinhevonen Conversano (1767), ruunikko napolinhevonen Neapolitano (1790), hallakko kladrubynhevonen Favory (1779), valkoinen arabi Siglavy (1810) ja napolin- ja andalusianhevosen risteytys Maestoso (1819). Itä-Euroopasta tulee kaksi orilinjaa: kroatialainen Tulipan sekä unkarilainen Incitato, molemmat peräisin 1800-luvulta.


title: Lipizzanhevonen

text: Lipizzanhevosia kasvatetaan nykyään koko entisen Itävalta-Unkarin alueella. Espanjalaisen ratsastuskoulun hevoset kasvatetaan Itävallassa Grazin lähellä sijaitsevassa Piberin siittolassa. Myös muiden lähialueen maiden valtionsiittoloissa kasvatetaan lipizzoja.


title: Kalle Lindroth

text: Kalle Lindroth (s. 3. elokuuta 1989 Helsinki) on suomalainen muusikko, näyttelijä ja juontaja. Hän on toiminut muun muassa Smak-yhtyeen laulajana (2001–), Ylen "Kotikatu"-draamasarjan näyttelijänä (2004–2012), nuortenohjelma Summerin juontajana (2008–2011) ja musiikkiohjelma Bumtsibumin juontajana (2017).


title: Kalle Lindroth

text: Lindroth kirjoitti ylioppilaaksi vuonna 2008 Sibelius-lukiosta Helsingissä. Hän aloitti 15-vuotiaana näyttelemään "Kotikatu"-sarjan Juusoa. Lindrothilla on ollut myös roolit sarjoissa "Nollatoleranssi" ja "Käenpesä" sekä elokuvassa "Ganes".


title: Kalle Lindroth

text: Lindroth juonsi Yle TV2:n nuortenohjelma "Summeria" vuosina 2008 ja 2009 Mirella Pekkosen sekä 2010 ja 2011 Minttu Penttisen kanssa. Keväällä 2012 Lindroth juonsi Yle TV2:lla esitettyä "Bilebändi 2012" -ohjelmaa yhdessä Anna Laulumaan kanssa. Hän on juontanut myös vuonna 2017 esitettyjä "Bumtsibum"- ja "Mökkireissu"-ohjelmia.


title: Kalle Lindroth

text: Lindroth oli mukana keväällä 2009 Helsingin Kaupunginteatterin paljon palkintoja keränneessä musikaalissa "Spring Awakening". Keväällä 2017 hän vuorotteli Heikki Rannan kanssa Linnanmäen Peacock-teatterissa esitetyn "Kirka"-musikaalin päärolissa Kirkana.


title: Kalle Lindroth

text: Vuonna 2014 Lindroth oli perustamassa Klubiteatteria yhdessä Roope Salmisen ja Sasu Paakkunaisen kanssa.


title: Kalle Lindroth

text: Lindroth on Smak-yhtyeen laulaja ja sanoittaa yhtyeen kappaleet yhdessä kitaristi Henri Salosen kanssa. Lindroth on harrastanut laulua erilaisissa kuoroissa. Musiikkiuran vaikutteita ovat muun muassa Mew, The Used, Disco Ensemble ja Green Day. Smak on perustettu vuonna 2001, ja siltä on ilmestynyt yhteensä kolme levyä; "Sic transit" (2004), "Elohopeaa" (2006) sekä "High School Uncool" (2009). Yhtye on ollut tauolla vuodesta 2009 lähtien.


title: Kalle Lindroth

text: Lindroth osaa soittaa pianoa, pasuunaa sekä kitaraa. Smakin ohella hän on laulanut "Tilkkutäkki"-kokoelma-albumin nimikappaleen, "Tilkkutäkki 2" -albumille kappaleen ”Anna mun etsiä” ja "Tilkkutäkki 3" -albumille kappaleen ”Aamulaulu” sekä vieraillut "Valkokankaan helmet" -levyllä, jolla Boston Promenade -orkesteri esittää elokuvista tuttua musiikkia. Hän on ollut myös tuottamassa Antti Tuiskun "Kaunis kaaos" -albumia. Hän on tehnyt kappaleita Antti Tuiskun lisäksi myös Diandralle, Jenni Jaakkolalle ja Benjamininille.


title: Kalle Lindroth

text: Lindroth oli julkaisemassa sooloalbumia, jolta julkaistiin vuonna 2014 single ”Annika”. Ensimmäistä sooloalbumia ei toistaiseksi ole julkaistu ja hän on jättänyt soolouransa myös tauolle.


title: Kalle Lindroth

text: Heinäkuusta 2016 hän on julkaissut kappaleita yhdessä Ida Paulin kanssa duona Ida Paul & Kalle Lindroth.


title: Kalle Lindroth

text: Lindroth ja hänen Hanna-vaimonsa avioituivat elokuussa 2016 ja saivat pojan kesäkuussa 2017.


title: Abaiang

text: Abaiang (joskus myös Apaiang tai Apia) on atolli Kiribatissa. Se koostuu 15 saaresta, joista vähintään yksi on asutettu. Saaren asukasluku oli 5 568 vuonna 2015. Ensimmäinen atollin löytänyt eurooppalainen oli kapteeni Thomas Gilbert vuonna 1788, jolloin hän nimesi saaret Charlotte-saariksi laivansa omistajan mukaan.


title: Abaiang

text: Seuraavat kaupungit ja kylät sijaitsevat Abaiangilla: Aonobuaka, Borotiam, Evena, Koinawa, Morikao, Tabontebike, Taburao, Tabwiroa, Takarano, Tanimaiaki, Tebanga, Tuarabu ja Ubanteman.


title: C. L. Moore

text: Catherine Lucille Moore (24. tammikuuta 1911 – 4. huhtikuuta 1987) oli yhdysvaltalainen tieteis- ja fantasiakirjailija. Hän oli yksi ensimmäisistä tieteiskirjallisuutta kirjoittaneista naisista ja hän toimi suunnannäyttäjänä monelle muulle naiskirjailijalle. Moore avioitui vuonna 1940 kirjailijatoveri Henry Kuttnerin kanssa, minkä jälkeen suurin osa pariskunnan tuotannosta oli yhteistyössä kirjoitettua. Moore oli yksi science fictionin kulta-ajan tunnetuimmista ja tuotteliaimmista kirjailijoista.


title: C. L. Moore

text: Moore syntyi tammikuussa 1911 Indianapolisissa Indianassa. Hän jätti korkeakouluopintonsa kesken 1930-luvun suuren laman aikaan työskennelläkseen sihteerinä Fletcher Trust Companyssä Indianapolisissa. Vuonna 1933 Moore alkoi hankkia lisätuloja kirjoittamalla pulp-lehti "Weird Talesiin", mutta salasi tämän työnantajaltaan.


title: C. L. Moore

text: Mooren ensimmäinen tarina "Shambleau" ilmestyi "Weird Talesissa" marraskuussa 1933. Novelli aloitti science fiction -sarjan, jossa Northwest Smith -niminen sankari seikkailee ympäri aurinkokuntaa ja kohtaa eksoottisia naisia, outoja hirviöitä ja arvoituksellisia raunioita. Moore jatkoi Smith-sarjaa vuoteen 1940 asti. Mooren toinen "Weird Talesissa" ilmestynyt sarja kertoi Joiryn Jirelistä (Jirel of Joiry), keskiajan Ranskassa seikkailevasta soturinaisesta. Sarjan novellit ilmestyivät vuosina 1934-1939. Jirel oli ensimmäinen miekka ja magia -sarja, jossa on naispuolinen päähenkilö. Lukijoiden keskuudessa Mooren uskottiin kuitenkin yleisesti olevan mies.


title: C. L. Moore

text: Moore tutustui Henry Kuttneriin, joka myös kirjoitti "Weird Talesiin", vuonna 1936 Kuttnerin kirjoitettua hänelle fanikirjeen. Alkuun Kuttner uskoi Mooren olevan mies. Moore ja Kuttner aloittivat kirjallisen yhteistyön seuraavana vuonna. Vuonna 1940 kirjaiiljat avioituivat ja Moore ryhtyi vapaaksi kirjailijaksi, minkä jälkeen suurin osa pariskunnan tuotannosta oli vaihtelevassa määrin yhteistyössä kirjoitettua. Teoksia merkittiinkin vaihtelevasti sekä Kuttnerin että Mooren nimiin, minkä lisäksi he käyttivät paljon myös salanimiä. Todennäköisesti Kuttnerin nimissä julkaistut novellit olivat useammin yhteistyössä tehtyjä, kun taas Mooren nimissä julkaistut novellit saattoivat olla kokonaan hänen omiaan. Yksittäisten novellien todellisen kirjoittajan selvittäminen jälkeenpäin on osoittautunut vaikeaksi tai jopa mahdottomaksi. Yhteistyö oli niin tiivistä, että toisinaan Moore ja Kuttner kirjoittivat samalla kirjoituskoneella, jolloin toinen jatkoi aina siitä, mihin edellinen oli jäänyt. Kirjailijoista Mooren vahvuutena on pidetty korkeampitasoista tekstiä ja voimakasta tunteiden kuvausta, joita Kuttnerin omaperäiset ideat ja taitava juonen sommittelu täydensivät.


title: C. L. Moore

text: Toisen maailmansodan aikana Moore ja Kuttner nousivat "Astounding Science-Fiction" -lehden päätoimittajan luottokirjailijoiksi. Tuolloin he ottivat käyttöönsä tunnetuimmat salanimensä Lewis Padgett ja Laurence O'Donnell. Näistä ensimmäinen oli useammin Kuttnerin käytössä, jälkimmäinen taas Mooren. Tämän kauden tunnetuimpia teoksia ovat Mooren ja Kuttnerin yhteistyössä kirjoittama Keeps-sarja (1943-1947), joka kuvaa Venuksen merien pohjaan rakennetuissa linnoituksissa elävien ihmisten elämää ydinsodan tuhottua elämän maapallolla. Mooren omista teoksista merkittävimpiä ovat galaktisen imperiumin tuhoa kuvaava "Judgment Night" -tarinat, jotka ilmestyivät kokoelmana vuonna 1952. 1940-luvun lopulla Moore ja Kuttner kirjoittivat "Startling Storiesille" sarjan tieteisfantasiaromaaneja, jotka muodostuivat genren edelläkävijöiksi. Monet painokset merkitsevät nämä romaanit virheellisesti Kuttnerin yksin kirjoittamiksi. Mooren nimi jäi monista yhteistyöteoksista pois, koska naiskirjailijat eivät vedonneet 1940- ja 1950-lukujen science fiction -harrastajiin.


title: C. L. Moore

text: Vuonna 1950 Moore ja Kuttner aloittivat opinnot Etelä-Kalifornian yliopistossa, minkä jälkeen suurin osa heidän tuotannostaan oli mysteeriromaaneja. Tieteistarinoita he kirjoittivat vain vähän. Moore valmistui yliopistosta vuonna 1956. Seuraavana vuonna häneltä julkaistiin hänen yksin kirjoittamansa tieteisjännäri "Doomsday Morning". Kuttner kuoli vuonna 1958, minkä jälkeen Moore siirtyi kirjoittamaan käsikirjoituksia televisioon nimellä Catherine Kuttner. Sarjoja, joiden käsikirjoittamiseen hän osallistui, olivat mm. "Maverick" ja "Yksityisetsivät" ("77 Sunset Strip"). Moore lopetti kirjoittamisen kokonaan avioiduttuaan vuonna 1963 uudelleen.


title: C. L. Moore

text: Moore menehtyi huhtikuussa 1987 kotonaan Hollywoodissa Kaliforniassa sairastettuaan pitkään Alzheimerin tautia. Novelleja


title: C. L. Moore

text: Kokoelmia


title: DC Comics

text: DC Comics (aiemmin National Comics) on yksi suurimpia yhdysvaltalaisia sarjakuvayhtiöitä. Sen tunnetuimpia hahmoja ovat Batman, Teräsmies, Ihmenainen ja muut Oikeuden Puolustajat. DC oli ensimmäinen supersankarisarjakuvia julkaissut yhtiö. Nykyisin DC Comics kuuluu Time Warner -konserniin.


title: DC Comics

text: Nimen kirjainyhdistelmä DC on lyhenne yhtiön vuodesta 1937 alkaen julkaiseman "Detective Comics" -sarjakuvalehden nimestä. "Detective Comics" ja "Action Comics" (1938 alkaen) ovat yhtiön pitkäikäisimmät sarjakuvajulkaisut.


title: Honoré de Balzac

text: Honoré de Balzac (20. toukokuuta 1799 Tours – 18. elokuuta 1850 Pariisi) oli merkittävä ranskalainen kirjailija. Hänen tunnetuimpia teoksiaan ovat "Ukko Goriot", "Saiturin tytär" ja "Bette-serkku".


title: Honoré de Balzac

text: Balzac luetaan kirjallisuuden realismin kantaisiin, vaikka iso osa hänen tuotannostaan kunnioittaa ranskalaisen romantiikan perinteitä. Hänen teossarjansa "Inhimillinen komedia" ("La Comédie humaine") käsittää yli 90 toisiinsa nivoutunutta romaania ja novellia, joilla hän yritti kuvata oman aikansa ranskalaisen porvariston elämää. Kunnianhimoinen suurprojekti jäi pahasti kesken.


title: Honoré de Balzac

text: Balzac kuului itse porvaristoon, mutta ihannoi aatelistoa. Lisukkeen "de" hän lisäsi nimeensä itse. Balzac kirjoitti jopa 15 tuntia päivässä, lähinnä mustan kahvin voimalla. Hän oli Puolassa asuvan naisen kanssa kirjeenvaihdossa 15 vuotta, mutta tapasi tämän vasta vuosi ennen kuolemaansa ja ehti olla naimisissa kolme kuukautta.


title: Honoré de Balzac

text: Balzac syntyi Toursissa keskiluokkaiseen perheeseen. Hänen isänsä, joka oli osallistunut Pariisin kommuuniin, johti siellä sairaalaa. Vuonna 1814 perhe muutti Pariisiin. Siellä Honoré de Balzac kuunteli luentoja Sorbonnessa, luki kirjastoissa ja isänsä vaatimuksesta opiskeli kolme vuotta oikeustiedettä. Sen sijaan että olisi asettunut maaseudulle lakimieheksi, hän taivutteli perheensä elättämään itseään vielä kahden vuoden ajan Pariisissa kirjailijana. Hän sai kuitenkin aikaiseksi vain huonon näytelmän Cromwellista.


title: Honoré de Balzac

text: Vuosina 1822-1829 Balzac julkaisi kymmenen romanttista teosta halpojen kirjakauppojen kautta. Hän yritti toimia myös kustantajana ja kirjapainon osakkaana, mutta liiketoiminta tuotti vain kasvavia velkoja.


title: Honoré de Balzac

text: Vuodesta 1832 Balzac oli kirjeenvaihdossa rikkaan puolalaisen rouvan, Eveline Hanskan kanssa. Evelinen aviomies kuoli 1841. Lokakuussa 1848 Balzac matkusti Ukrainaan. Sairauden heikentämä Balzac ja Hanska menivät naimisiin keväällä 1850 ja muuttivat Pariisiin, missä Balzac kuoli saman vuoden elokuussa.


title: Eerik Akselinpoika Tott

text: Eerik Akselinpoika Tott, ruots. Erik Axelsson Tott, (synt. 1415 Skånessa, k. 1481 Viipurin linnassa), valtaneuvos, toimi Ruotsin valtiohoitajana vuonna 1457 Jöns Pentinpoika Oxenstierna kanssa kuningas Kaarle Knuutinpoika Bonden ollessa syrjäytettynä ja yksin vuosina 1466–1467.


title: Eerik Akselinpoika Tott

text: Eerik Akselinpoika tuli jo nuorena Ruotsiin ja nautti kuninkaan (Kaarle Knuutinpoika) suosiosta, minkä vuoksi hän sai Turun linnaläänin läänityksekseen 1450 ja pian sen jälkeen Nyköpingin linnaläänin. Kuitenkin Eerik Akselinpoika siirtyi tanskalaispuolueen kannattajaksi.


title: Eerik Akselinpoika Tott

text: Eerik Akselinpoika Tott johti yhdessä Jöns Pentinpoika Oxenstiernan kanssa kapinaa kuningas Kaarle Knuutinpoikaa vastaan vuonna 1457, minkä johdosta heistä tuli valtionhoitajia lyhytaikaisesti ennen Kristian I:n valtaannousua. 1467 Eerik Akselinpoika siirtyi Suomeen, jossa hän hallinnoi suuria alueita Viipurin käskynhaltijana. Tott aloitti Olavinlinnan rakennustyöt vuonna 1475. Savonlinnassa on myös hänen mukaansa nimetty hotelli Tott, joka toimii nykyisin talvisin opiskelija-asuntolana. Savonlinnassa on myös Tottinkatu joka alkaa torilta satamaa pitkin kiertäen Viiskulmaan.


title: Trident

text: Trident-ohjukset ovat sukellusveneestä laukaistavia mannertenvälisiä ballistisia ydinohjuksia (SLBM). Tätä amerikkalaista ohjusta on valmistettu kahtena tyyppinä: Trident I (C4) UGM-93A ja Trident II (D4) UGM-133A. C4- ja D5-tyyppimerkit kertovan sen, että Tridentit kuuluvat samaan ohjusperheeseen, kuin Polaris (tuotanto alkoi vuonna 1960) ja Poseidon (v. 1971).


title: Trident

text: Trident-ohjukset ovat kolmivaiheisia ja niiden polttoaine on kiinteää. Ohjuksien ohjaus tapahtuu inertiasuunnistus-menetelmällä. Ohjusten lentomatkaa on pidennetty nk. "aerospiken" avulla, joka pienentää ohjuksen ilmanvastuksen puoleen.


title: Trident

text: Ohjukset laukaistaan veden alla. Ne puhalletaan putkistaan kaasugeneraattorin avulla. Ohjuksen ensimmäinen vaihe syttyy ohjuksen noustessa kohti veden pintaa. Kahden minuutin kuluttua kolmaskin rakettivaihe palaa ja ohjus kiihtyy nopeuteen 6,1 km/s.


title: Trident

text: Yhdysvaltain laivastossa Trident-ohjuksia on nykyisin 14:ssä Ohio-luokan sukellusveneessä.


title: Trident

text:
Yhdysvallat on myös suunnitellut sukellusveneistä laukaistavien Trident-ohjusten muuttamista tavanomaisiin taistelukärkiin perustuviksi, ns. Global Strike -projektin yhteydessä. Tämä antaisi mahdollisuuden nopeaan globaaliin täsmäiskuun minne tahansa maapallolla yhden tunnin kuluessa. Järjestelmää ovat vastustaneet erityisesti Venäjä ja Kiina, koska on mahdotonta tietää ohjuksen lähtiessä, onko se aseistettu ydinkärjellä vai ei. Lisäksi ylimääräiset ohjukset voidaan tarvittaessa muuttaa takaisin ydinohjuksiksi.
Ohjusten modifiointi tavanomaisiin taistelukärkiin perustuviksi kiellettiin Venäjän ja Yhdysvaltain START-sopimuksessa 2010.


title: Trident

text: Yhdistyneen kuningaskunnan aseistukseen kuuluu neljä kuninkaallisen laivaston ydinkäyttöistä Vanguard-luokan Trident II D5 -ohjussukellusvenettä (Vanguard, Vigilant, Victorious ja Vengeance), joista jokainen pystyy kuljettamaan 16 ydinkärjin varustettua ohjusta. Vuoden 1998 jälkeen jokaisessa aluksessa on ollut korkeintaan 48 ydinkärkeä. Vuodesta 1998 lähtien veneet ovat Britannian ainoa ydinpelote. Helmikuussa 2009 kuninkaallisen laivaston "HMS Vanguard" ja Ranskan armeijan ydinsukellusvene "Le Triomphant" törmäsivät toisiinsa Atlantilla ja vaurioituivat yhteentörmäyksessä. Alukset palasivat kotisatamiinsa.


title: Trident

text: Ohjukset ja ydinkärjet on hankittu Yhdysvalloista. Sopimuksen mukaan Iso-Britannia osti vain 58 ohjusta, joista muutama on käytetty harjoituksissa. Aluksista yksi on aina merellä, kolme muuta tukikohdissaan. Ohjuksia säilytetään huollon aikana Kings Bayssa Georgiassa Yhdysvalloissa.


title: Trident

text: Trident I (C4) otettiin käyttöön vuonna 1979 ja sen käyttö lopetettiin 1990-luvulla.


title: Trident

text: Kahdeksan ensimmäistä Yhdysvaltain laivaston Ohio-luokan sukellusvenettä rakennettiin alun perin kuljettamaan Trident I-ohjuksia. Sittemmin ne muunnettiin kuljettamaan uutta Trident II-ohjusta. Tarpeiden muututtua neljä vanhinta Ohio-venettä on 2000-luvun alussa muunnettu strategisista risteilyohjusveneistä hyökkäysveneiksi, jotka kantavat strategisten ydinohjusten sijaan runsasta 140 tavanomaisella kärjellä varustettua risteilyohjusta.


title: Trident

text: Trident I -ohjukset korvasivat Poseidon-ohjukset kahdessatoista James Madison ja Benjamin Franklin -luokkien sukellusveneessä. Trident I -ohjuksen ensimmäinen koelaukaisu tapahtui 18. tammikuuta 1977 Cape Canaveralin rakettikeskuksesta.


title: Trident

text: Trident I


title: Trident

text:
Toinen Trident-versio pystyy kuljettamaan suuremman hyötykuorman. Se on suunniteltu osumaan sellaisella tarkkuudella, että sitä voidaan käyttää pelotteen ja kostoiskun lisäksi myös ensi-iskuun ohjussiiloja vastaan. Ohjus on tehty grafiitti-epoksi-komposiitista, joten se on kevyempi kuin Trident I. Trident II otettiin käyttöön vuonna 1990. Se jatkaa käytössä vuoteen 2020.
Trident II


title: Kettil Kaarlenpoika Vaasa

text: Kettil Kaarlenpoika Vaasa, ruots. Kettil Karlsson Vasa, (1433 – 11. elokuuta 1465) toimi Ruotsin valtionhoitajana helmikuusta 1464 elokuuhun 1465 kuningas Kaarle Knuutinpoika Bonden ollessa syrjäytettynä. Hän oli myös Linköpingin piispa.


title: Montaasi

text: Elokuvaterminologiassa montaasi tarkoittaa nopeata sarjaa otoksia, jotka muodostavat yhtenäisen tapahtumaketjun. Montaasi on kollaasin elokuvallinen vastine.


title: Montaasi

text: Venäläinen elokuvaohjaaja Sergei Eisenstein tunnetaan montaasiteorian kehittäjänä. Hän jakoi teoriansa viiteen osaan:Eisensteinin ohella toinen 1900-luvun alun suuri venäläinen elokuvaleikkauksen kehittäjä oli Lev Kulešov, joka kokeissaan tutki ihmisen tapaa luoda valkokankaalla näkemistään peräkkäisistä otoksista mielessään tarinoita ja kokonaisuuksia.


title: Montaasi

text: Montaasia käytetään pitkän ajan typistämiseksi elokuvallisesti lyhyeen aikaan. Kuuluisia montaaseja ovat esimerkiksi "Panssarilaiva Potemkin" -elokuvan porrasjakso ja "Viimeiseen hengenvetoon" -elokuvan ajojakso, jolla Godard teki tunnetuksi niin kutsutun jump cutin.


title: Jöns Pentinpoika Oxenstierna

text: Jöns Pentinpoika Oxenstierna (, n. 1417 – 1467) toimi Ruotsin valtionhoitajana yhdessä Eerik Akselinpoika Tottin kanssa kuningas Kaarle Knuutinpoika Bonden ollessa syrjäytettynä vuonna 1457 ja myöhemmin yksin vuosina 1465–1467. Hän oli Uppsalan arkkipiispa, ja johti Tottin kanssa kapinaa Kaarlea vastaan 1457, joka päättyi kuningas Kristianin valtaannousuun. Hän joutui vuonna 1463 Kristianin kanssa riitoihin luvattuaan Upplannin talonpojille verohelpotuksia omin päin ja vangittiin. Jönsin tukijat aloittivat kapinan, joka johti Kristianin pakoon ja Kettil Kaarlenpojan ja myöhemmin hänen itsensä tuloon valtionhoitajaksi.


title: Jöns Pentinpoika Oxenstierna

text: Jöns Pentinpojan vanhemmat olivat ritari Pentti Jönsinpoika Oxenstierna ja Kristina Kristiernintytär Vasa.


title: Anders Zorn

text: Anders Leonard Zorn () oli ruotsalainen taidemaalari. Hänet tunnetaan etenkin muotokuvistaan sekä maalauksista, jotka esittävät reheviä alastomia naisia yleensä välkehtivän veden äärellä. Zorn teki myös etsauksia ja veistoksia.


title: Anders Zorn

text: Zorn oli Akseli Gallen-Kallelan ja Albert Edelfeltin aikalainen ja ystävä. Suomalaisten kansallisromantikkojen tapaan hänkin rakennutti erämaa-ateljeen, synnyinpaikalleen Moraan. Yksi hänen oppilaistaan oli suomalainen Ingrid Linnea Ruin, joka sai tuotantoonsa paljon vaikutteita Zornilta.


title: Anders Zorn

text: Zorn oli myös ahkera valokuvaaja. Hän otti 1900-luvun alkupuolella tuhansia valokuvia, joista osa on voimakkaasti eroottisia: alastonmalleja, Kairon ja Chicagon bordelleja. Hän käytti valokuvia maalaustyönsä apuna.


title: Anders Zorn

text: Norwegian Air Shuttle on maalauttanut Zornin kuvan yhden lentokoneensa pyrstöön.


title: Anders Zorn

text: "Sommarnöje" myytiin 26 miljoonalla kruunulla vuonna 2010, mikä tekee siitä Ruotsin kaikkien aikojen kalleimman maalauksen.


title: Leni Riefenstahl

text: Berta Helene Amalie ”Leni” Riefenstahl (22. elokuuta 1902 Berliini – 8. syyskuuta 2003 Pöcking, Saksa) oli saksalainen kansallissosialistista propagandaa sisältävillä elokuvillaan kuuluisuuteen noussut elokuvaohjaaja. Riefenstahlin maine perustuu ensi sijassa 1930-luvun dokumenttielokuviin "Tahdon riemuvoitto" (1935) ja "Olympia" (1938). Näistä edellinen kertoo Saksan kansallissosialistisen puolueen vuoden 1934 Nürnbergin puoluekokouksesta ja jälkimmäinen Berliinin vuoden 1936 olympialaisista. Hän tuli tunnetuksi myös näyttelijänä, tanssijana ja valokuvaajana.


title: Leni Riefenstahl

text: Riefenstahl aloitti uransa varsinkin Saksassa suosittujen vuoristokiipeilyelokuvien tähtenä. Hänen ensimmäinen ohjauksensa "Sininen valo" (1932) on sadunomainen tarina vuoristolaisnaisesta Juntasta, jota pidetään kylässään noitana. Elokuva oli yksi Adolf Hitlerin suosikeista ja sen ansiosta hän pyysi Riefenstahlia ohjaamaan elokuvia natsien puoluejuhlista. Hänen kuuluisimpia teoksiaan ovat dokumenttielokuvat "Olympia" (1938) Berliinin olympialaisista vuonna 1936 ja "Tahdon riemuvoitto" ("Triumph des Willens", 1935) kansallissosialistisen puolueen Nürnbergin puoluekokouksesta vuonna 1934. Varsinkin natsi-ideologiaa ylistävän ja propagandistisen "Tahdon riemuvoiton" julkinen esittäminen on ollut pitkään kielletty monissa maissa.


title: Leni Riefenstahl

text: Sodan jälkeen Riefenstahl suljettiin elokuvapiireistä. Hän siirtyi valokuvaajaksi. Hän kuvasi Mick Jaggeria tämän vaimon Biancan kanssa ja nubakansaa Sudanissa. Yli 70 vuoden ikäisenä hän alkoi harrastaa sukellusta ja vedenalaiskuvausta.


title: Leni Riefenstahl

text: Riefenstahl kuoli nukkuessaan kotonaan Pöckingissä 8. syyskuuta 2003, noin pari viikkoa 101-vuotissyntymäpäivänsä jälkeen. Hän oli kärsinyt syövästä.


title: Abe

text: Abe tarkoittaa seuraavia asioita:


title: Bob Daisley

text: Robert John "Bob" Daisley (s. 13. helmikuuta 1950 Sydney, Australia) on toiminut basistina useiden eri artistien levyillä jo 1970-luvulta lähtien. Tunnetuimmat yhteistyökumppanit ovat olleet Ozzy Osbourne, Black Sabbath, Gary Moore, Uriah Heep ja Rainbow. Nykyään Daisley soittaa Living Loud -yhtyeessä.


title: Bob Daisley

text: Daisley toimi myös Ozzy Osbournen sanoittajana Osbournen soolouran alkuvaiheessa, No Rest for the Wicked -levylle asti, ja soitti bassoa No More Tears -levyllä.


title: Bob Daisley

text: Daisley ja rumpali Lee Kerslake soittivat alun perin Blizzard of Ozz- ja Diary of a Madman -levyillä, mutta heidän osuutensa on vuoden 2002 uudelleenjulkaisuissa korvattu uusilla rumpu- ja bassoäänityksillä.


title: Spike Jonze

text: Spike Jonze, (oik. Adam Spiegel; s. 22. lokakuuta 1969 Rockville, Maryland, Yhdysvallat) on Oscar-palkittu käsikirjoittaja, video- ja elokuvaohjaaja sekä -tuottaja. Hänet tunnetaan parhaiten elokuvistaan "Being John Malkovich" ja "Adaptation. Minun versioni", jotka käsikirjoitti Charlie Kaufman. Hän myös tuotti Jackass-televisiosarjaa ja -elokuvan. "Being John Malkovich" eli "Elämäni John Malkovichina" (1999) oli hänen esikoisohjauksensa uudella taiteilijanimellä Spike Jonze.


title: Spike Jonze

text: Spike Jonze avioitui ohjaaja Sofia Coppolan kanssa 26. kesäkuuta 1999. Pari erosi vuoden 2003 lopulla, mutta Coppola ehti esiintyä Jonzen ohjaamassa The Chemical Brothersin musiikkivideossa "Elektrobank".


title: Spike Jonze

text: Jonze on myös toimittanut lehtiä "Dirt" ja "Grand Royal Magazine" sekä kuvannut rullalautailuvideoita.


title: Spike Jonze

text: Vuonna 2014 hänet palkittiin parhaan alkuperäisen käsikirjoituksen Oscarilla ja parhaan käsikirjoituksen Golden Globella elokuvastaan "Her".


title: Freud Marx Engels & Jung

text: Freud Marx Engels & Jung, tuttavallisesti Freukkarit [froikkarit], oli vuonna 1984 perustettu suomalainen country-yhtye. Viimeisen kokoonpanon alkuperäisjäsenet olivat laulusolisti Pekka Myllykoski ja kitaristi Arto Pajukallio. Yhtye tunnetaan erityisesti suomenkielisistä käännöksistään amerikkalaisista countrykappaleista. "Freukkareiden" tunnetuimpia lauluja ovat muun muassa "Särkynytsydämiset (viekää minut baariin)", "Danny show", "Mystinen metsätyömies", "Buuri Johannesburgista", "Juomalaulu", "Pitkätukkainen punaniska" ja "Kossu on mun kuski".


title: Freud Marx Engels & Jung

text: Vuoden 1999 albumi "Hittihökkeli" äänitettiin outlaw countryn tärkeimmässä kaupungissa Teksasin Austinissa. Vuoden 2005 "Amerikkalaisia unelmia" oli yhteislevy countrya aiemminkin levyttäneen Kari Peitsamon kanssa.


title: Freud Marx Engels & Jung

text: Alkusyksystä 2007 jaettiin radioille yhtyeen uusi single "Meidän rumien rakkauslaulu". Kappale laitettiin myös ilmaiseksi ladattavaksi 19. syyskuuta klo 19.19 yhtyeen MySpace -sivuille. Kappale on myös mukana eri esittäjien "Suomirokkia 13" -kokoelmalevyllä.


title: Freud Marx Engels & Jung

text: Yhtyeen toinen alkuperäisjäsen Pekka Myllykoski kuoli huhtikuussa 2017. Arto Pajukallio kertoi samana päivänä, ettei yhtye jatka ilman Myllykoskea.


title: Makaronesia

text: Makaronesia (kreikan kielestä, "siunatut saaret") on itäisellä Pohjois-Atlantilla Iberian niemimaan ja Länsi-Afrikan edustalla sijaitseva saaristo. Siihen kuuluu viisi erillistä saariryhmää: Portugalille kuuluvat Azorit, Madeira ja Selvagenssaaret, Espanjalle kuuluvat Kanariansaaret sekä itsenäinen valtio Kap Verde. Asuttuja saaria on yhteensä 28 ja asumattomia vain muutamia, kuten Selvagenssaaret, Desertassaaret Madeiralla sekä Santa Luzia Kap Verdessä. Makaronesia on maantieteellis-biologinen termi, jota käytti ensimmäisenä englantilainen kasvitieteilijä Philip Webb 1800-luvulla.


title: Makaronesia

text: Makaronesia on syntynyt tulivuoritoiminnan seurauksena 21–0,8 miljoonaa vuotta sitten. Azoreilla, Kanariansaarilla ja Kap Verdellä on muutamia toimivia, joskaan ei kovin aktiivisia tulivuoria. Suhteellisen pienestä koostaan huolimatta monien saarten pinnanmuodot kohoavat noin kahteen kilometriin; korkein kohta Teneriffan saarella on 3 718 metriä. Makaronesian saarten yhteispinta-ala on 14 632,5 neliökilometriä ja asukasluku 2 740 000.


title: Makaronesia

text: Makaronesian saaret eivät koskaan ole olleet osana mannerta, joten niiden eläimistö on varsin harvalukuista ja suurikokoisia maaeläimiä ei juuri tavata. Samoin kasvillisuus on saapunut saarille muualta, pääosin Välimeren alueelta ja Luoteis-Afrikasta, mutta myös Afrikan kaakkoisosista ja neotrooppiselta alueelta. Vain suotuisimmilla alueilla vuorien keräämien sateiden turvin kasvillisuus on rehevää, ja erityisesti Saharan puoleisilla sekä pienillä ja matalilla saarilla kasvillisuus on karua ja puutonta.


title: Makaronesia

text: Makaronesiassa esiintyy 30 kotoperäistä eli endeemistä kasvisukua ja useita satoja endeemisiä kasvilajeja. Esimerkiksi Kanariansaarille endeemisiä kasveja on 570 lajia (40 % saarten alkuperäisistä lajeista) ja Madeiralle 156 lajia (20 %). Monet lajit ovat endeemisiä useammalle saariryhmälle, esimerkiksi 56 lajia Madeiralle ja Kanariansaarille, mutta vain yksi laji on endeeminen koko Makaronesialle, mikä kertoo saariston väljyydestä ja mantereen läheisyydestä. Lisäksi Makaronesiassa tavataan endeemisiä lintu-, matelija- ja hyönteislajeja tai alalajeja.


title: Makaronesia

text: Makaronesian laurisilvaa eli laakeripuumetsää pidetään jäänteenä jääkausia edeltäneestä tertiäärikautisesta subtrooppisesta kasvillisuustyypistä, joka silloin vallitsi koko Välimeren ja Pohjois-Afrikan alueella. Golfvirran turvin saaret välttyivät jääkausilta. Alun perin metsät peittivät Azorit, Madeiran ja läntiset Kanariansaaret, mutta hakkuiden seurauksena viimeisetkin jäänteet ovat kadonneet monilta alueilta. Nykyisin merkittävin metsäalue on Madeiralla, jossa se peittää yhä noin 20 prosenttia saaren pinta-alasta. Metsä on suojeltu ja lisäksi Unescon maailmanperintöluettelon kohde. Kanariansaarilla metsiä on paikoin Teneriffalla ja Gomeralla sekä Azoreilla Picolla, Terceiralla ja São Miguelilla.


title: Ken Hensley

text: Kenneth ”Ken” Hensley (s. 24. elokuuta 1945 Lontoo, Englanti, Yhdistynyt kuningaskunta) on brittiläinen muusikko, joka tunnetaan erityisesti varhaisen heavy metal -yhtyeen Uriah Heepin kosketinsoittajana, kakkoskitaristina, falsettistemmaajana ja yhtyeen tunnetuimpien hittikappaleiden tekijänä.


title: Ken Hensley

text: Hensley aloitti 11-vuotiaana kitaransoiton ja siirtyi 19-vuotiaana ammattilaisuralle. Hän levytti ensi kertaa studiossa brittiläisen The Gods -yhtyeen jäsenenä albumit "Genesis" (1968) ja "To Samuel A Son" (1969). Yhtye ei tehnyt merkittävää kansallista läpimurtoa, mutta saavutti kulttistatusta ja heidän coverversiotaan The Beatlesin kappaleesta ”Hey Bulldog” soitettiin radiossa jonkin verran.


title: Ken Hensley

text: The Gods -yhtyeen eri kokoonpanoissa soittivat Hensleyn ohella muun muassa sellaiset myöhemmin Hensleyn tavoin tunnetuiksi tulleet muusikot kuin Greg Lake (Emerson, Lake & Palmer), Mick Taylor (The Rolling Stones), John Glascock (Jethro Tull), Lee Kerslake ja Paul Newton (Uriah Heep). Hensley oli The Gods -yhtyeen laulaja ja kosketinsoittaja ja kirjoitti suurimman osan materiaalista yhdessä kitaristi Joe Konasin kanssa. The Godsin albumit ja niistä työstetyt kokoelmat julkaistiin sittemmin useaan otteeseen uudelleen, kun Hensley teki kansainvälisen läpimurtonsa Uriah Heepissä. Tyypillinen piirre Hensleyn uran alkuaikoina oli, että hän hyödynsi lahjojaan säveltämällä kappaleita toisten nimissä korvausta vastaan. Se loppui 1970-luvun alussa Uriah Heepin noustua suurmenestykseen.


title: Ken Hensley

text: Hensleylle tuttu basisti Paul Newton toimi linkkinä, jonka myötä Hensley liittyi debyyttialbumiaan tehneeseen Spice-yhtyeeseen vuoden 1969 lopulla. Hän soitti levylle hammondia ja kitaraa, mutta ei ehtinyt osallistua sävellystyöhön. Spice muutti levyä tehdessään nimensä Uriah Heepiksi vuosikymmenten vaihteessa ja yhtyeen ensilevy "Very 'eavy... very 'umble" julkaistiin vuonna 1970.


title: Ken Hensley

text: Hensley oli 1970-luvun vaihteessa mukana muun muassa vähemmän tunnetuissayhtyeissä Toe Fat ja Head Machine. Vahvaa rockia soittaneessa Toe Fatissa Hensley keskittyi kappaleiden kirjoittamisen ohella kitaransoittoon. Cliff Bennett lauloi suurimman osan yhtyeen kappaleista. Yhtye julkaisi kaksi albumia ("Toe Fat" ja "Toe Fat II"), joista jälkimmäisen ilmestyessä Hensley oli jo lähtenyt yhtyeestä. Head Machine -yhtyeen ainoa albumi "Orgasm" taas oli omalaatuinen sekoitus progressiivista rockia ja seksiaiheisia sanoituksia – projekti, jonka Hensley myöhemmin kertoi tehneensä puhtaasti rahaa ansaitakseen.


title: Ken Hensley

text: Lisäksi Hensley teki salanimellä Ken Lesley progealbumin saksalaisen Weed-yhtyeen kanssa vuonna 1971. Sivuprojektit toisissa yhtyeissä jäivät Uriah Heepin tehdessä kansainvälisen läpimurron vuoden 1971 "Look at Yourself" ja vuoden 1972 "Demons and Wizards" -albumeilla.


title: Ken Hensley

text: Progressiivisvaikutteisesta heavyrockista, raskaasta urku-kitara-soundista, omintakeisista vibrato- ja falsettilauluharmonioista sekä melodisista balladeista tunnetuksi tullut Uriah Heep muodostui Hensleyn ylivoimaisesti tunnetuimmaksi yhtyeeksi. Hän oli Uriah Heepin jäsen kymmenen vuotta. Tuona aikana yhtye saavutti uransa huipun. Hensley otti yhtyeeseen liityttyään päävastuun kappaleiden sävellystyöstä. Hän kirjoitti yhtyeen tunnetuimmat klassikot, esimerkiksi ”Easy Livin’” -kappaleen. Hän lauloi itse hittikappaleissa ”Lady in Black” (1971) ja ”Look at Yourself” (1971). Pitkälti hänen kynästään olivat lähtöisin myös klassikot ”July Morning” (1971, yhdessä David Byronin kanssa) ja ”The Wizard” (1972, yhdessä Mark Clarken kanssa).


title: Ken Hensley

text: Vuodet 1972–1975 olivat albumilevymyynnin perusteella Uriah Heepin ja Hensleyn kultakautta. Yhtye nautti hyvää listamenestystä myös Yhdysvalloissa 1971–1974 useilla top40 -albumeilla ja voitti muun muassa Britannian listaykkösyhtyeen Sladen selvästi. Kotimaassaan Britanniassa yhtye ei koskaan ollut saanut levymyynnillisesti yhtä suurta menestystä kuin muualla Euroopassa, mutta läpimurto top10:een tapahtui vuoden 1975 "Return to Fantasy" -levyllä. Se nousi maan albumilistan sijalle 7. Hensley kärsi jo tuolloin pahasta huumeriippuvuudesta, josta hän pääsi eroon vasta 1980-luvun alussa.


title: Ken Hensley

text: Kaikkein suurinta suosiota Uriah Heep nautti Keski- ja Pohjois-Euroopassa. Suomessa yhtye löi läpi varhain ja oli myydyimpien artistien listailla samanaikaisesti usealla eri albumilla jo 1970-luvun alussa. Yhtyeen ja Suomen välille muodostui erityisen tiivis, edelleen voimissaan oleva side.


title: Ken Hensley

text: Yhtyeen ”kultakauden” (1972–1975) suosio oli erityisen suurta myös Australiassa, Japanissa ja Uudessa-Seelannissa, josta yhtyeen basisti Gary Thain oli kotoisin. Kun suosio Pohjolassa hiipui hieman 1970-luvun loppupuolella, suosio oli suurimmillaan Keski-Euroopassa. Saksassa yhtyeellä oli vuonna 1977 yhtä aikaa peräti kolme Hensleyn kirjoittamaa singleä top20:ssä (”Free Me”, ”Wise Man” ja uudelleenjulkaistu ”Lady In Black”, josta Heep sai Grammy- ja Golden Lion -palkinnot). Saksassa ”Lady In Black” -kappaletta on käytetty jopa koululaisten englanninopetukseen. Suomessa Hensleyn kappaleita ovat versioineet useat eri rockyhtyeet ja iskelmäartistit.


title: Ken Hensley

text: Vuoden 1976 lähes Hensleyn soololevyltä kuulostanut "High and Mighty" menestyi maailmalla yleisesti huonommin kuin useat edeltäjänsä. Levyä seuranneella kiertueella muutamaa vuotta aiemmin alkaneet ongelmat laulaja David Byronin kanssa kärjistyivät lopullisesti. Hensley jätti yhtyeen pääasiassa Byroniin tuskastuneena, mutta tuottaja Gerry Bron sai hänet palaamaan. Lopulta Byron sai potkut liiallisen alkoholinkäyttönsä ja sen tuomien ongelmien myötä kesäkuussa 1976. Byronin hyvä ystävä, basistina Uriah Heepissä vuodesta 1975 toiminut John Wetton jätti yhtyeen Byronin erottamisen jälkeen. Hänet korvasi Trevor Bolder. Yhtyeen uudeksi laulajaksi valittiin John Lawton.


title: Ken Hensley

text: Keski-Eurooppaa ja Australiaa lukuun ottamatta Uriah Heepin suosio hiipui 1970-luvun puolivälin jälkeen. ”Free Me” -kappaleen jättimenestyksen jälkeen vuonna 1977 Hensley pyrki kirjoittamaan entistä kaupallisempaa ja modernimpaa materiaalia. Se lähestyi pop- ja ajankohdalle ominaisilla diskovaikutteilla jopa esi-AOR:maisia piirteitä. Uriah Heep menetti sen myötä raskaammasta rockista pitänyttä fanipohjaansa. Hensley oli osatuottaja vuoden 1977 "Innocent Victim" ja 1978 "Fallen Angel" -levyillä. Rumpali Lee Kerslake lähti yhtyeestä vuonna 1979, koska vastusti Hensleyn kasvanutta musiikillista valtaa. Hänet korvasi Chris Slade.


title: Ken Hensley

text: Hensleytä lukuun ottamatta Uriah Heepin jäsenet eivät olleet tyytyväisiä yhtyeen musiikkiin, koska pitivät sitä liian kevyenä. Muut halusivat uudeksi laulajaksi Lone Star -yhtyeessä laulaneen John Slomanin. Hänen kanssaan vuonna 1980 tehty "Conquest"-albumi oli modernimpi, melodinen rocklevy, joka osoitti Hensleyn kyvykkyyden uudistua säveltäjänä. Keski-Eurooppaa lukuun ottamatta albumi menestyi maailmalla paremmin kuin Lawtonin aikaiset levyt.


title: Ken Hensley

text: Hensley jätti yhtyeen samana vuonna tyytymättömänä yhtyeen uuteen musiikkiin. John Lawtonin lähdön jälkeen Hensley oli halunnut laulajaksi Trapezen Peter Goalbyn, josta ironisesti tuli Uriah Heepin uusi vokalisti Hensleyn eron jälkeen.


title: Ken Hensley

text: Tuotteliaana muusikkona Hensley julkaisi 1970–1980-luvuilla Uriah Heep -jäsenyyden ohessa kolme soololevyä: vuonna 1973 "Proud Words on a Dusty Shelf" -LP:n, 1975 "Eager to Please" -albumin ja pian Uriah Heepistä erottuaan vuonna 1980 "Free Spiritin". Levyistä varsinkin kaksi ensimmäistä olivat onnistuneita, mutta ne eivät olleet suuria myyntimenestyksiä. Tästä voidaan osittain syyttää levy-yhtiö Bronzea, joka ei halunnut markkinoida soolomateriaalia samalla teholla kuin samaan aikaan tehtyjä Uriah Heepin albumeita.


title: Ken Hensley

text: "Free Spirit" -albumin ja sitä seuranneen lyhytaikaisen Shotgun-yhtyeen jälkeen Hensley muutti Yhdysvaltoihin vuonna 1981. Hän liittyi southern rock -yhtye Blackfootiin. Yhtyeen soundimaailma muuttui Hensleyn myötä ajanmukaisemmaksi. Hensley soitti "Siogo" (1983) ja "Vertical Smiles" (1984) -albumeilla. Ensin mainittu levy tunnetaan Hensleyn hitistä ”Send Me An Angel”.


title: Ken Hensley

text: Kuultuaan alkuvuodesta 1985 entisen yhtyetoverinsa laulaja David Byronin kuolemasta Hensley jätti Blackfootin ja vetäytyi levyttävän muusikon uralta. Hän keskittyi musiikki-instrumenttien markkinointiin St. Louisissa ja vieraili välillä muiden artistien levyillä (esim. W.A.S.P.-yhtyeen versiolla alkuvuodesta ”Easy Livin’” -kappaleesta).


title: Ken Hensley

text: 1990-luvun alkupuolella kiinnostus Hensleyn musiikkiin kasvoi ja hänen soolotuotannostaan julkaistiin kokoelmalevyjä. Vuonna 1994 Hensley julkaisi "From Time To Time" -kokoelman, joka sisälsi ennenjulkaisematonta studiomateriaalia aikaisemmilta soololevyiltä. Hensley palasi vuonna 1999 levyttämään uusia kappaleita, mistä syntyi "A Glimpse Of Glory" -albumi. Osan siitä hän levytti kristillisen Visible Faith -yhtyeen kanssa. Hensley on painottanut kristillisiä arvoja 1990-luvulta alkaen.


title: Ken Hensley

text: 2000-luvulle tultaessa Hensley aloitti keikkailun uudestaan. Hän on julkaissut kolme täysin uutta musiikkia sisältänyttä studioalbumia: "Running Blind" (2002), "The Last Dance" (2004) ja "Blood on the Highway" (2007). Uudelleenlevytettyjä Heep-kappaleita sisältäneen "The Wizard’s Diaryn" Hensley teki osittain Venäjällä vuonna 2004. Uudelleenlevytettyjä vanhempia soolokappaleita kuullaan albumilla "Cold Autumn Sunday" (2005). Norjassa kuvattiin live-DVD "Live Fire" vuonna 2006.


title: Ken Hensley

text: Hensley on 2000-luvulla tehnyt musiikillista yhteistyötä kolmen entisen Uriah Heep -jäsenen, basisti-laulaja John Wettonin, laulaja John Lawtonin ja basisti Paul Newtonin kanssa. Tuloksena on julkaistu neljä livealbumia. Vuonna 2002 Hensley osallistui historialliselle yhteiskeikalle Uriah Heepin kanssa, josta julkaistiin livealbumi ja DVD "The Magician's Birthday Party", mutta mitään pysyvää re-unionia ei yhtyeelle ole luvassa. Vuonna 2006 Hensley julkaisi elämästään ja musiikillisesta urastaan kertovan kirjan "When Too Many Dreams Come True". Siinä hän toteaa, että nykyinen Uriah Heep on aivan eri yhtye kuin hänen aikanaan. Silloisista jäsenistä osa on jo edesmennyt eikä sitä siksi ole syytä yrittää lämmitellä uudestaan.


title: Ken Hensley

text: Ken Hensley on esiintynyt uransa aikana lukuisia kertoja Suomessa. Uriah Heepin jäsenenä hän on ollut kahdesti Ruisrockin pääesiintyjänä (1972 ja 1978). Uransa huipulla ollut Uriah Heep aloitti mittavan Wonderworld-kiertueensa Helsingistä vuonna 1974. Sooloartistina Hensley on esiintynyt Suomessa lukuisia kertoja 2000-luvulla. Hän aloitti Running Blind -soolokiertueensa peräti seitsemällä klubikonsertilla eri puolilla Suomea. Kesällä 2007 Hensley esiintyi Joensuun Ilovaarirockissa tuoretta "Blood on the Highway" -albumiaan promotoiden yhdessä muun muassa Islantia saman vuoden Eurovision laulukilpailussa edustaneen Eiríkur Haukssonin kanssa.


title: Ken Hensley

text: Hensley asuu nykyisin vaimonsa Monican kanssa Espanjassa, jossa hän tekee musiikkia.


title: Demons and Wizards

text: Demons and Wizards on brittiyhtye Uriah Heepin neljäs studioalbumi, joka julkaistiin toukokuussa 1972.


title: Demons and Wizards

text: "Demons and Wizardsia" pidetään yleisesti yhtyeen parhaimpana levynä ja se on saanut klassikon statuksen. Levy on Uriah Heepin myydyin ja se sisältää hittisinglet ”The Wizard” ja ”Easy Livin'”. "Demons and Wizards" oli myös yhtyeen lopullinen läpimurtolevy Yhdysvalloissa. Kappaleiden sanoitukset painottuvat vahvasti fantasiaan ja mystiikkaan.


title: Demons and Wizards

text: Basisti Mark Clarke oli Uriah Heepin jäsen vain muutaman kuukauden vuosien 1971–1972 vaihteessa, mutta ehti tehdä kappaleen ”The Wizard” yhdessä Ken Hensleyn kanssa. Hän myös soittaa siinä. Levyn äänityksissä mukana oli jo uusiseelantilainen basisti Gary Thain. Vuosien 1972–1975 kokoonpanoa Byron-Hensley-Box-Thain-Kerslake pidetäänkin yleisesti legendaarisimpana Uriah Heep -miehityksenä.


title: Demons and Wizards

text: "Demons and Wizardsin" Expanded De-Luxe Editionin kansilehtisessä väitetään, että kappale ”All My Life” olisi Ken Hensleyn käsialaa. Todellisuudessa kappale on Mick Boxin, David Byronin ja Lee Kerslaken kirjoittama, kuten levyn alkuperäisessä painoksessa ilmoitetaan.


title: Demons and Wizards

text: Joissain albumin painoksissa kappaleet ”Paradise” ja ”The Spell” on liitetty yhdeksi kappaleeksi, nimelle ”Paradise - The Spell”.


title: Demons and Wizards

text: Aloituskappaleena toimii singlenäkin julkaistu folk-tyylinen balladi ”The Wizard”. Sen on säveltänyt kosketinsoittaja-kitaristi sekä yhtyeessä lyhyen aikaa ollut basisti Mark Clarke, joka myös laulaa kappaleessa. Yhtyeen kitaristi Mick Box on kertonut yhtyeen kirjoittaneen kappaleen ollessaan matkalla eräälle keikalle. ”The Wizardia” seuraa nopeatempoinen ”Traveller in Time”, jonka sanoituksissa kerrotaan aikamatkailijasta. Kappale rakentuu pitkälti wah wah- pedaaliin. ”Traveller in Timea” seuraa suoraviivainen ”Easy Livin'”, josta tuli hitti monissa Euroopan maissa. Kappale on ollut sen julkaisusta lähtien mukana yhtyeen keikoilla. Kappaleen sanoituksissa kerrotaan ”helposta elämästä”.


title: Demons and Wizards

text: Brittilistalla levy oli parhaimmillaan sijalla 20 ja Yhdysvalloissa 23. Suomessa "Demons and Wizards" muodostui menestysalbumiksi ja se pysyi listaykkösenä neljätoista viikkoa.


title: Demons and Wizards

text:
A-puoli
B-puoli


title: Vilhelm Moberg

text: Karl Artur Vilhelm Moberg (20. elokuuta 1898 Algutsboda, Smoolanti – 8. elokuuta 1973) oli ruotsalainen kirjailija. Hänet tunnetaan parhaiten neliosaisesta teossarjasta "Maastamuuttajat" joka kertoo ruotsalaisperheestä, joka joutui muuttamaan pientilalta Smoolannista Minnesotaan vuonna 1850. Ensimmäinen osa, sarjan nimiteos ("Utvandrarna", 1949), kertoo Karl Oskar Nilsonin perheen muutosta Ljuderin pitäjästä Smålannista Pohjois-Amerikkaan vuoden 1848 nälkävuoden jälkimaininkien ajamana. Toinen osa "Uuteen maahan" ("Invandrarna", 1952) saattaa matkalaiset kohteeseensa Ki-Chi-Saga-järven (nyk. Chisago Lake) rannalle Minnesotaan samana vuonna. Kolmas osa "Raivaajat" ("Nybyggarna", 1956) kertoo perheen vaiheista ensimmäisinä Pohjois-Amerikan vuosina. Neljäs osa, "Viimeinen kirje Ruotsiin" ("Sista brevet till Sverige", 1959) yltää Yhdysvaltojen sisällissodan (1861-1865) ja Minnesotaan voimakkaasti vaikuttanen Sioux-intiaanien verisen kapinan (Dakota-sota, 1862) yli aina vuoteen 1890, jolloin kirjan nimihenkilön naapuri, vielä ruotsia taitava vanha isäntä, kirjoittaa Ruotsiin viimeisen kirjeen kertoakseen Karl Oskarin nukkuneen tästä elämästä. Ruotsiksi neliosaisena ilmestyneen sarjan kolme ensimmäistä osaa jaettiin suomenkielisinä käännöksinä osiin 1 ja 2, jolloin kirjasarjasta tuli seitsenniteinen. Tyypillistä Mobergin proosalle on pienen ihmisen sankaruus ja voimakkaasti aikalaisten vaiheisiin eläytyvä rikas kerronta.


title: Vilhelm Moberg

text: Moberg oli poliittisesti aktiivinen ja arvosteli kirjoituksissaan muiden muassa natseja, kuningas Kustaa V:ttä ja Olof Palmea. ABBAn entiset miesjäsenet Björn Ulvaeus ja Benny Andersson kirjoittivat Maastamuuttajat-sarjan perusteella musikaalin "Kristina från Duvemåla".


title: Vilhelm Moberg

text: Romaaneja


title: Vilhelm Moberg

text: Muita teoksia


title: Vilhelm Moberg

text: Näytelmiä


title: Vilhelm Moberg

text: Elokuvia ja TV-tuotantoja Moberin teosten pohjalta


title: Vilhelm Moberg

text: Musikaaleja


title: Look at Yourself

text: Look at Yourself on Uriah Heep -yhtyeen kolmas studioalbumi, joka ilmestyi lokakuussa 1971. Albumin kappaleista hiteiksi nousivat sen nimikappale ja progressiivinen ”July Morning”. Albumilla yhtyeen sanotaan löytäneen selkeämmän suuntauksen musiikillisiin pyrkimyksiinsä. Albumista tuli myös menestys mm. Suomessa ja Saksassa. Se oli myös yhtyeen ensimmäinen albumi, joka nousi listalle sen kotimaassa Britanniassa.


title: Look at Yourself

text: "Look at Yourself" on viimeinen Uriah Heepin albumi, jolla soittaa yhtyeen alkuperäinen basisti Paul Newton.


title: Look at Yourself

text: Albumista julkaistiin vuosina 1996 ja 2003 lisäkappaleita sisältäneet versiot.


title: Look at Yourself

text: Yhtyeen edellinen rumpali Keith Baker jätti yhtyeen "Salisbury"-albumin julkaisun jälkeen. Hänen tilalleen tuli Cressidassa soittanut Ian Clarke. Ensimmäisen kiertueensa Yhdysvalloissa yhtye oli tehnyt "Salisburyn" julkaisun jälkeen, soittaen tuolloin Three Dog Night- ja Steppenwolf-yhtyeiden kanssa.


title: Look at Yourself

text: Yhtye aloitti "Look at Yourselfin" nauhoitukset heinäkuussa 1971, ja päätti ne myös samassa kuussa. Onkin sanottu, että Lansdowne Studioista (jossa albumi nauhoitettiin) tuli tuolloin yhtyeen jäsenten ”toinen koti”. Albumin tuotti edellisten tapaan Gerry Bron, tosin Bron oli lopettanut työnsä Vertigo- ja Philips-levy-yhtiöille, jolloin hän perusti oman levy-yhtiönsä Bronze Recordsin, joka myös julkaisi albumin.


title: Look at Yourself

text: Edellisellä "Salisbury"-albumilla kosketinsoittaja-kitaristi Ken Hensley otti suurimman vastuun sävellystyöstä, joka jatkui myös Look at Yourselfilla. Albumin seitsemästä kappaleesta neljä on kokonaan hänen omaa käsialaan, ja lisäksi hän sävelsi kappaleet ”July Morning” ja ”Shadows of Grief” solisti David Byronin kanssa, sekä päätöskappaleen ”Love Machine” Byronin lisäksi myös kitaristi Mick Boxin kanssa.


title: Look at Yourself

text: Aloituskappale ”Look at Yourself” on kosketinsoittaja-kitaristi Ken Hensleyn laulama ja erityisesti kosketinsoittimet ovat kappaleessa esillä, ja se edustaa yhtyeelle tyypillistä hard rockia. Kappaleen singleversio oli yhtyeen ensimmäinen maailmanlaajuisesti julkaistu single. Osibisa-yhtyeen Ted, Mac ja Loughty soittavat kappaleen lopussa rumpuja. Kappaleen sanoitukset kertovat siitä, mitä pahaa valheet saavat aikaan. Look at Yourselfia seuraa raskas ”I Wanna Be Free”, jossa erityisesti laulaja David Byronin laulua on kehuttu. Kappale julkaistiin singlenä Yhdysvalloissa. Albumin progressiivisimpiin kappaleisiin lukeutuva ”July Morning” on yli kymmenen minuuttia pitkä, ja se koostuu monesta osasta. Kappale onkin yhtyeen tunnetuimpia ja siitä on tullut yhtyeelle tärkeä kappale live-esiintymisissä. Yhtye myös itse pitää sitä yhtenä suosikeistaan. Kappaleessa kuullaan ensi kertaa yhtyeen historiassa Moog-syntetisaattoria, jota soittaa Manfred Mann. July Morning päättä albumi a-puolen.


title: Look at Yourself

text: B-puolen aloittava ”Tears in My Eyes” sisältää rockabillya muistuttavan kitarariffin, joka jatkuu koko kappaleen ajan lukuun ottamatta toisen säkeistön jälkeen alkavaa kaksiminuuttista osiota, jossa kuullaan mm. David Byronin korkeaa laulua sekä Moog-syntetisaattoria. Tummanpuhuva ja yli kahdeksanminuuttinen ”Shadows of Grief” kuvaa epäonnistunutta parisuhdetta. Kappale koostuu monesta osasta, ja edustaakin albumin raskasta puolta.


title: Look at Yourself

text: Rauhallinen pianoballadi ”What Should Be Done” kirjoitettiin yhtyeen studiolla pitämällä tauolla. Kappaleen kirjoittaja Ken Hensley onkin kommentoinut yhtyeen nauhoittaneen kappaleen sen olessa alle kolme tuntia vanha ”koska se tuntui hyvältä ja se vaikutti olevan sitä, mitä tarvitsimme”. Albumin päätöskappale on nopeatempoinen hard rock- kappale ”Love Machine”, jossa kuullaan nopeatempoiset kitara- ja urkusoolot. Kappale ja samalla koko albumi pättyvät Hammond-urkujen ”sammutukseen”.


title: Look at Yourself

text: "Look at Yourself" kasvatti yhtyeen suosiota maailmalla ja oli ensimmäinen brittilistalle noussut Uriah Heep -albumi. Albumi on saanut joiltakin kriitikoilta myös hyvää palautetta; esimerkiksi AllMusicin arvostelija Donald A. Guariscon mielestä ”albumi kuuluu yhtyeen parhaimmistoon”.


title: Look at Yourself

text: Levyn listasijoitus oli Isossa-Britanniassa 39. ja Yhdysvalloissa 93. Albumi myi molemmissa maissa hopeaa, joskin monet brittiläiset kriitikot suhtautuivat vieläkin negatiivisesti yhtyeeseen. Muun muassa Suomessa levy menestyi erittäin hyvin; se nousi sijalle 1 viiden viikon ajaksi.


title: Look at Yourself

text: Rateyourmusic.comin käyttäjien antamien arvosanojen mukaan "Look at Yourself" on kaikkien aikojen 1429:nneksi paras albumi.


title: Look at Yourself

text: "Look at Yourself" on julkaistu kaiken kaikkiaan 28 kertaa eri puolilla maailmaa. Julkaisujen formaatteina ovat olleet LP ja CD. Vuoden 1971 painoksissa ei ole kappale-eroja lukuun ottamatta 8-kappaleiselle kasetille tehtyä versiota albumista, jossa kappaleet ”Tears in My Eyes” ja ”Shadows of Grief” on kahdessa eri osassa.


title: Look at Yourself

text: Erikoisuutena alkuperäisen LP:n kannessa oli peilinä toimiva heijastava folio. Folio ei heijasta kuitenkaan tarkasti, vaan siitä näkee itsestään vääristyneen kuvan. Levyn takakannessa on saman teeman mukaisesti vääristyneet kuvat yhtyeen jäsenistä. Saksan ja Yhdysvaltain versioiden kannet olivat erilaisia kuin muualla maailmalla julkaistun version kannet, mutta kannen perusidea pysyi silti samana.


title: Look at Yourself

text:
Kansikuvan idean sai kitaristi Mick Box, kun yhtyeen jäsenet olivat ajamassa kotiin kotimaansa kiertueelta.A-puoli
B-puoli
Myös kappale ”July Morning” julkaistiin singlenä Venezuelassa ja Japanissa. Myös ”I Wanna Be Free” julkaistiin singlenä Yhdysvalloissa.


Yhdysvaltain lähetystöpommi-iskut Itä-Afrikassa 1998 tehtiin 7. elokuuta 1998 Kenian pääkaupungissa Nairobissa ja Dar es Salaamissa, Tansaniassa. Autopommit räjähtivät Yhdysvaltojen lähetystöissä surmaten satoja ihmisiä. Al Qaida-verkosto on ilmoittautunut iskujen tekijäksi.


title: Yhdysvaltain lähetystöpommi-iskut Itä-Afrikassa 1998

text: Autopommit räjähtivät molemmissa maissa kello 10.45 paikallista aikaa. Nairobissa, missä lähetystö on keskikaupungilla, kuoli noin 200 ja haavoittui 4 000, Tansaniassa tuhot olivat vähäisemmät. Useimmat kuolleet ja haavoittuneet olivat afrikkalaisia siviileitä.


text: Vastauksena pommituksille Bill Clinton määräsi risteilyohjeuksia ammuttaviksi al-Qaidan tukikohtiin Sudanissa ja Afganistanissa. Saddam Husseinin väitettiin tarjonneen Osama bin Ladenille turvapaikkaa Irakissa – tärkein yhteys jonka amerikkalaiset väittivät löytäneensä Husseinin ja al-Qaidan väliltä.


text: Iskujen pääsuunnittelija Fazul Abdullah Mohammed surmattiin Somaliassa 7.–8. kesäkuuta 2011 välisenä yönä hallituksen joukkojen ampumana.


text: Luettelon 21 ihmistä ovat olleet osallisia iskuun.


title: Dar es Salaam

text: Dar es Salaam (دار السلام) on Tansanian suurin kaupunki, talouselämän keskus ja entinen pääkaupunki. Se sijaitsee Intian valtameren rannalla ja on maan tärkein satamakaupunki. Kaupungissa elää noin 4,4 miljoonaa ihmistä (2012).


title: Dar es Salaam

text: Heimojen välisten erimielisyyksien takia pääkaupunki päätettiin siirtää vuonna 1973 Dodomaan lähemmäs Tansanian maantieteellistä keskipistettä, mutta siirto on edelleen kesken.


title: Dar es Salaam

text:
Dar es Salaamissa näkyvät voimakkaana arabivaikutteet, Sansibarin sulttaani antoi sille sen nykyisen nimen 1866. Myös saksalaisten ajalta on rakennuksia (mm. rautatieasema), Saksan Itä-Afrikan kauppayhtiöllä oli päämajansa täällä 1887 alkaen, ja kaupunki toimi Saksan Itä-Afrikan pääkaupunkina. Brittien vallan aikana (ensimmäisestä maailmansodasta itsenäistymiseen 1961) kaupunkiin rakennettiin erillisiä asuinalueita eurooppalais- ja afrikkalaissyntyisille kaupunkilaisille.
Nykyisin Dar es Salaamissa toimii useita yliopistoja ja korkeakouluja. Tunnetuin yliopisto on Dar es Salaamin yliopisto. Kaupungissa ovat myös luterilainen ja katolinen arkkipiispan istuin.Tansanian ylimmässä jalkapallosarjassa, Vodacom Premium Leaguessa, Dar es Salaamia edustavat joukkueet Yanga SC, Azam FC, Simba SC ja Ashanti UTD.


title: Dar es Salaam

text: Dar es Salaamissa sijaitsee kolme urheilustadionia: vuonna 1961 rakennettu Uhuru Stadium (katsojakapasiteetti 23 000), vuonna 1969 rakennettu Kaunda Stadium (katsojakapasiteetti 10 000) sekä vuonna 2004 rakennettu National Stadium Dar es Salaam (katsojakapasiteetti 60 000). Stadionien pääasiallinen käyttö liittyy jalkapalloon.


title: Aleksandr Karelin

text: Aleksandr Karelin, (, s. 19. syyskuuta 1967 Novosibirsk, Neuvostoliitto) on kolminkertainen kreikkalais-roomalaisen painin raskaan sarjan (130 kg) olympiavoittaja, 9-kertainen maailmanmestari, 12-kertainen Euroopan mestari, kuusinkertainen Neuvostoliiton ja nelinkertainen Venäjän mestari ja yksi maailman kaikkien aikojen ylivoimaisimmista urheilijoista. Hänet tunnetaan lempinimellä ""Siperian karhu"".


title: Aleksandr Karelin

text: Karelin syntyi vuonna 1967 Novosibirskissä lähes 7-kiloisena. Hänen isänsä oli trukinkuljettaja ja äitinsä toimistotyöntekijä. Lapsena Karelinin mielipuuhia olivat hiihto ja metsästys. Painin pariin hän siirtyi 14-vuotiaana vuonna 1981 Novosibirskin sähköteknillisessä instituutissa. Tuhansien ikäistensä joukosta hän teki lahjakkuudellaan heti vaikutuksen valmentajaansa Viktor Kuznetzoviin, joka toimi hänen valmentajanaan koko kilpauran ajan.


title: Aleksandr Karelin

text: 15-vuotiaana Karelin loukkasi jalkansa juniorikilpailuissa, mutta loukkaantumisesta toipuminen toi vain lisäpuhtia. Kaksi vuotta loukkaantumisensa jälkeen Karelin voitti nuorten maailmanmestaruuden ja valittiin Neuvostoliiton maajoukkueeseen.


title: Aleksandr Karelin

text: Neuvostoliiton ja myöhemmin Venäjän riveissä Karelin voitti Euroopan mestaruuden 12 kertaa ja maailmanmestaruuden ennätykselliset yhdeksän kertaa vuosina 1988–1999 sekä kultaa vuosien 1988, 1992 ja 1996 kesäolympialaisissa ja jäi hopealle vuonna 2000 kärsittyään loppuottelussa historiallisen tappion (pistein 1–0) amerikkalaiselle Rulon Gardnerille. Tätä ennen Karelin ei ollut hävinnyt kahteentoista vuoteen otteluakaan ja oli paininut kuusi vuotta ilman, että vastustaja oli saanut pistettäkään. Karelin voitti mitalinsa kaikkiaan kolmen eri lipun alla: vuonna 1988 hän edusti Neuvostoliittoa, vuonna 1992 Itsenäisten valtioiden yhteisöä ja vuosina 1996 ja 2000 Venäjää.


title: Aleksandr Karelin

text: Karelin on oppiarvoltaan kasvatustieteiden kandidaatti. Vuonna 1999 Karelin valittiin duumaan johtamansa "Yhtenäisyys"-puolueen edustajana, joka sittemmin yhdistyi Yhtenäinen Venäjä -puolueeksi.


title: Lamb

text: Lamb on manchesterilainen vuonna 1995 perustettu trip hop/drum'n'bass -yhtye.


title: Lamb

text: Alun perin Louise Rhodesin ja Andy Barlowin duona aloittanut yhtye perustettiin vuonna 1995. Yhtyeen kokoonpano laajeni myöhemmin käsittäen basisti Jon Thornen, islantilaisen kitaristin Oddur Mar Runnarsonin ja tanskalaisen rumpalin Nikolaj Bjerren. Kokoonpanossa on myös vieraillut säännöllisesti trumpetisti Kevin Davy ja lontoolainen jousi-trio Chi 2 strings, joka myös osallistui Lambin neljännen "Between Darkness and Wonder" -albumin sävellystyöhön. Yhtye julkaisi oman nimensä mukaan nimetyn "Lamb" debyyttialbuminsa 30 syyskuuta 1996. Seuraavien seitsemän vuoden kuluessa yhtye julkaisi kolme pitkäsoittoa lisää: "Fear of Fours (1999)", "What sound (2001)" ja "Between Darkness and Wonder (2003)". Seuraavaksi julkaistiin "Best kept secrets (2004)", joka on kokoelmalevy sisältäen 16 kappaletta yhtyeen neljältä ensimmäiseltä albumilta. Vuoden 2005 elokuussa julkaistiin "Remixed"-albumi, joka sisältää 20 yhtyeen kappaletta muiden artistien, kuten Kruder & Dorfmeister, Photek ja Fila Brazillia, uudelleenmiksaamina versioina. Yhtyeen viimeisin live-esiintyminen oli Amsterdamissa syyskuussa 2004.


title: Lamb

text: Vaikka yhtye on kotoisin Manchesterista se yhdistetään usein bristolilaiseen trip hop -soundiin. Sen lisäksi yhtyeen musiikissa on vaikutteita jazzista, dubista ja drum'n'bassista. Vaikka yhtye on hajonnut ja jäsenet keskittyvät omiin sooloprojekteihinsa he ovat ilmoittaneet, että ei ole poissuljettua etteikö yhtyettä mahdollisesti kasattaisi uudestaan joskus tulevaisuudessa.


title: Lamb

text: Yhtyeen tunnetuin kappale on debyyttialbumilta löytyvä "Gorecki", joka julkaistiin myös singlenä. Kappaleen inspiraationa on puolalaisen klassisen musiikin säveltäjän Henryk Góreckin kolmas sinfonia. Vuonna 2004 julkaistu DVD "The Fall & Rise of the Fools Ark" on 46-minuuttinen Dadaran ja Jesse Limmenin piirtämä "Keltainen sukellusvene kohtaa Monty Pythonin" -tyylinen animaatioseikkailu, johon Lamb sävelsi musiikin.


title: Luc Besson

text: Luc Besson (s. 18. maaliskuuta 1959 Pariisi, Ranska) on ranskalainen elokuvaohjaaja, -käsikirjoittaja ja -tuottaja.


title: Luc Besson

text: Bessonin vanhemmat olivat laitesukelluksen opettajia, minkä vuoksi hän suunnitteli tulevansa meribiologiksi, kunnes joutui sukellusonnettomuuteen 17-vuotiaana. Hän alkoi kirjoitella tarinoita ja kiinnostui elokuva-alasta, jonka parissa hän alkoi työskennellä 18-vuotiaana. Tämän jälkeen Besson muutti Yhdysvaltoihin kolmeksi vuodeksi ja palattuaan perusti oman tuotantoyhtiön "Les Films de Loupsin". Nimi muutettiin myöhemmin "Les Films de Dauphinsiksi".


title: Luc Besson

text: Besson avioitui Milla Jovovichin kanssa 14. joulukuuta 1997. Avioliitto kesti kaksi vuotta, ja 28. elokuuta 2004 Besson meni naimisiin Virginie Sillan kanssa.


title: Ethel ja Julius Rosenberg

text: Julius Rosenberg (28. syyskuuta 1918 – 19. kesäkuuta 1953) ja Ethel Rosenberg (o.s. Greenglass) (12. toukokuuta 1915 – 19. kesäkuuta 1953) olivat yhdysvaltalaisia kommunisteja, jotka tulivat tunnetuiksi heitä vastaan nostetuista syytteistä vakoilusta Neuvostoliiton hyväksi, erityisesti ydinasesalaisuuksien välittämisestä venäläisagenteille. Molemmat tuomittiin kuolemaan, vaikka näyttöä heidän syyllisyydestään pidettiin melko hatarana. Myöhemmin selvisi, että Julius Rosenberg vakoili Neuvostoliiton hyväksi, joskaan hän ei luultavasti luovuttanut heille merkittäviä atomisalaisuuksia.


title: Ethel ja Julius Rosenberg

text: Vaikka Yhdysvallat ja Neuvostoliitto olivat liittolaisia toisessa maailmansodassa, Yhdysvallat oli epäluuloinen erityisesti Stalinia kohtaan ja kieltäytyi luovuttamasta tietoja Manhattan-projektista Neuvostoliitolle. Siksi Neuvostoliiton ensimmäinen ydinkoe 1949 oli järkytys lännelle erityisesti nopean valmistumisensa takia. Tammikuussa 1950 selvisi, että saksalainen pakolainen, ydinfyysikko Klaus Fuchs, joka oli toiminut Manhattan-projektissa, oli luovuttanut koko sodan ajan Harry Goldin välityksellä projektia koskevia tärkeitä asiakirjoja venäläisvakoilijoille. Kersantti David Greenglass, joka oli toiminut sodan aikana Los Alamosin laboratoriossa, tunnusti myös välittäneensä tietoja Goldin kautta. Samalla hän paljasti sisarensa Ethelin ja tämän miehen Julius Rosenbergin luovuttaneen salaisuuksia.


title: Ethel ja Julius Rosenberg

text: Rosenbergien oikeudenkäynti oli alusta asti suuri mediatapahtuma. Päätodistajana oli Greenglass. Hän kertoi Ethel Rosenbergin tehneen muistiinpanoja, jotka sisälsivät ydinsalaisuuksia, ja tunnusti auttaneensa Rosenbergejä. Hän istui kymmenen vuoden vankeustuomion. Greenglass on myöhemmin sanonut antaneensa väärän todistuksen painostuksen alla ja suojellakseen vaimoaan.


title: Ethel ja Julius Rosenberg

text: Rosenbergit todettiin syyllisiksi 29. maaliskuuta 1951 ja tuomittiin kuolemaan 5. huhtikuuta. Molemmat kiistivät syyllisyytensä loppuun asti. Teloitus pantiin täytäntöön 1953 Sing Singin vankilassa niin koti- kuin ulkomaisista vastalauseita huolimatta. Elokuvassa "Atomic Café" on haastattelu, jossa kerrotaan, että Ethel Rosenberg jouduttiin teloittamaan kahdesti, koska ensimmäiset sähköiskut eivät olleetkaan kuolettavia, mikä havaittiin kun teloitettu tutkittiin rutiinimääräyksen mukaan ensimmäisen teloituksen jälkeen.


title: Ethel ja Julius Rosenberg

text: Julius ja Ethel Rosenbergin oikeudenkäynti herätti 1950-luvulla runsaasti huomiota. Pariskunnan tukijoiden mukaan Rosenbergit lavastettiin syyllisiksi, eikä heille annettu mahdollisuutta tasapuoliseen oikeudenkäyntiin kommunisminvastaisen mielialan ollessa vahvimmillaan. Toisten mielestä taas Rosenbergien tapaus oli todiste kommunistien salaliitosta.


title: Ethel ja Julius Rosenberg

text: Julius Rosenbergiä vastaan löytyi ristiriitaista todistusaineistoa, jonka mukaan hän oli saattanut tavata NKVD:n agentteja. Vasta kylmän sodan päätyttyä Venäjän julkaisemista dokumenteista selvisi, että Julius oli toimittanut tietoja NKVD:lle vuodesta 1943 lähtien. Koska hänen muistiinpanonsa eivät ilmeisesti sisältäneet merkittäviä uusia tietoja neuvostoliittolaisille, monet pitävät kuolemantuomiota liian kovana rangaistuksena.


title: Ethel ja Julius Rosenberg

text: Vuonna 1995 NSA julkaisi VENONA-projektin (jonka tehtävänä oli purkaa venäläisagenttien siepattuja viestejä) asiakirjoja, joista selviää, että Julius Rosenberg syyllistyi vakoiluun Neuvostoliiton hyväksi, mutta tietojen tärkeys Neuvostoliiton ydinohjelman kannalta on epäselvä.


title: Ethel ja Julius Rosenberg

text: Nikita Hruštšovin 1990 postuumisti julkaistujen muistelmien mukaan pariskunta antoi merkittävää apua Neuvostoliiton atomipommin kehityksessä, vaikka tieto on myöhemmin kiistetty.


title: Ethel ja Julius Rosenberg

text: Julius Rosenbergin läheinen ystävä, entinen KGB-kenraali Aleksandr Feklisov on sanonut Rosenbergien olleen syyttömiä atomisalaisuuksien luovuttamiseen, vaikka Julius Rosenberg luovuttikin muita tietoja Neuvostoliitolle.


title: Ethel ja Julius Rosenberg

text: Yhdysvalloissa tuomioistuin on vuonna 2008 estänyt vakoiluoikeudenkäynnin keskeisen todistajanlausunnon julkistamisen. "National Security Archives" tutkimuslaitos halusi saada päivänvaloon lausunnon, joka vaikutti keskeisesti Julius ja Ethel Rosenbergin kuolemantuomioihin. Avaintodistajana toiminut Ethel Rosenbergin veli David Greenglass on sanonut antaneensa väärän todistuksen, mutta vaatinut, ettei hänen lausuntoaan saa tuoda julkisuuteen. Yhdysvaltalainen piirioikeuden tuomari on päättänyt, että Greenglassin todistajanlausunto jää edelleen salaiseksi .


title: Ethel ja Julius Rosenberg

text: E. L. Doctorow kirjoitti Rosenbergien tapauksen pohjalta vuonna 1971 ilmestyneen romaanin "Danielin kirja" ja sovitti sen vuosikymmentä myöhemmin Sidney Lumetin ohjaamaksi samannimiseksi elokuvaksi (1983).


title: Battlefield 2

text: Battlefield 2 (lyhennettynä BF2) on Digital Illusions CE:n kehittämä ja EA Gamesin julkaisema ensimmäisen persoonan ammuntapeli, joka julkaistiin Windowsille vuonna 2005. Edeltäjiensä "Battlefield 1942":n ja "Battlefield Vietnamin" tapaan "Battlefield 2" on joukkuepohjainen sotapeli, joka on suunnattu ensisijaisesti verkkomoninpeliksi, vaikka se sisältääkin myös yksinpelin. Peliin on myös kehitetty useita virallisia lisäosia: muun muassa "", "Battlefield 2: Armored Fury" ja "Battlefield 2: Euro Force", joista kaksi viimeisintä tulevat ilmaiseksi uusimman 1.50 -päivityksen mukana.


title: Battlefield 2

text: Pelin virallinen verkkopelaaminen loppui 30. kesäkuuta 2014.


title: Battlefield 2

text: Toisin kuin todellisiin sotiin perustuvat edeltäjänsä, "Battlefield 2" sijoittuu nykyaikana tai oletetussa lähitulevaisuudessa tapahtuviin kuvitteellisiin konflikteihin eri puolilla maailmaa, vaikkakin osa pelialueista on maantieteellisesti olemassa.


title: Battlefield 2

text: "Battlefield 2" sisältää nykyaikaista sotakalustoa, kuten lentokoneita, autoja, veneitä, helikoptereita ja panssaroituja ajoneuvoja. Beta-vaiheessa "Battlefield 2":ssa oli vielä mukana eri kulkuneuvoja kuin lopullisessa julkaisussa, muun muassa keltainen Super Cobra -helikopteri, ilmatyynyalus ja Black Hawk -kuljetuskopteri varustettuna Hydra-raketeilla.


title: Battlefield 2

text: "Battlefield 2":n ympärille on vapaaehtoisvoimin tuotettu erilaisia modauksia. Esimerkiksi "US Intervention" -modaus vuodelta 2006 kertoo vuoden 1991 Persianlahden sodasta. Se tehtiin aluksi Battlefield Vietnam -versiolle mutta rakennettiin kuitenkin lopulta Battlefield 2:lle. Se sisältää lisää karttoja, aseita sekä lukuisia eri ajoneuvoja, mm. T-72, T-62, M2A1 Bradley ja Apache.


title: Battlefield 2

text:
Pelaamalla virallisilla palvelimilla pelaaja voi nostaa hahmonsa (sotilasarvoa)
, avata hahmolleen uusia aseita ja ansaita arvomerkkejä, kunnianauhoja ja mitaleita. Ryhmät koostuvat korkeintaan kuudesta pelaajasta, joista yksi on ryhmänjohtaja. Ryhmänjohtaja voi antaa komentoja ryhmänsä jäsenille, ja toimii myös syntymispisteenä ryhmänsä jäsenille. Ryhmänjohtaja on myös ainoa, joka voi puhua komentajalle. Ryhmiä voi olla enintään yhdeksän pelin aikana samalla joukkueella. Pelaaja voi pelihahmon ylennysten myötä saada käyttöön lisää aseita perusvalikoiman lisäksi.


title: Battlefield 2

text: Komentaja on muiden sotilaiden tapaan taistelukentällä, vaikkakin useimpien palvelimien säännöissä komentaja ei saa taistella normaalisti, vaan toimia pelkästään komentajana omasta tukikohdasta käsin. Komentaja voi antaa komentoja ryhmien johtajille ja on ainoa pelaaja, joka voi tilata tykistöiskun (Artillery Strike), varustepudotuksen (Supply Drop), UAV:n (miehittämätön kartoituslento, joka paljastaa vihollisten olinpaikan hetkellisesti rajatulla alueella) ja satelliittipyyhkäisyn (Scan), jolla komentaja näkee lyhyen aikaa koko kartalta vihollisten olinpaikan. Komentaja voi myös pudottaa maastoajoneuvoja haluamaansa paikkaan (Vehichle Drop) uusimman päivityksen jälkeen. Pelaajat voivat ilmoittautua komentajaksi jokaisen pelikierroksen alussa, jolloin korkeimman sotilarvon omaava pelaaja nimetään vapaaehtoisten joukosta. Pelin aikana joukkue voi nousta kapinaan ja äänestää pois huonon komentajan. Voittaneen joukkueen komentaja palkitaan joka pelikierroksen päätteeksi kaksinkertaisilla pisteillä.


title: Battlefield 2

text: Pelissä on seitsemän eri erikoistumismahdollisuutta. Erikoisjoukot käyttävät erikoisuutena C-4-muoviräjähdettä. Tarkka-ampujan erikoisuutena Claymore-viuhkamiina. Rynnäkkösotilaan erikoisuutena on kranaatinheitin (ei joka aseella) ja savukranaatti. Konekivääriampujan/tulitukimiehen erikoisuutena ovat ammuspakkaukset, "Special Forces" -lisäosassa kyynelkaasukranaatinheitin ja kaasunaamari. Pioneerin erikoisuutena ovat telamiinat sekä ajoneuvojen, tykistön, ilmatorjunta- ja panssarintorjuntaohjusalustojen sekä UAV-antennin, satelliittivaunun, siltojen ja ajoneuvojen korjaukseen sekä viuhkapanosten ja telamiinojen purkamiseen tarkoitettu jakoavain. Lääkintämiehen erikoisuutena ovat lääkintäpakkaukset sekä defibrillaattori, jolla voi tietyn ajan kuluessa herättää vakavasti haavoittuneen oman puolen sotilaan henkiin. Tosin, sillä voi myös antaa kuolettavia sähköiskuja vihollisille. Panssarintorjuntajoukkojen erikoisuutena on panssarintorjunta-ase.


title: Battlefield 2

text: "Battlefield 2":ssa pelimuotona on lippujen valtaus ("Conquest"). Molemmilla puolilla on alussa ainakin yksi tukikohtana toimiva lippu ("commandpost"). Lipuilla merkityt tukikohdat toimivat sen jälkeen syntymäalueina, joissa pelihahmon kuoleman jälkeen voi liittyä takaisin peliin. Pelissä on myös lipukkeita, jotka alkavat vähetä joko vastustajan hallitessa yli puolta tukikohtalipuista (Double Assault tai Head-On: Double Assault -pelimuodossa molemmilla vastustajilla on alussa yhtä paljon lippuja ja Head-On-pelimuodossa kummallakin armeijoista vain yksi) tai vastustajan hallitessa jokaista lippua (Assault-pelimuoto). Lipukkeita on alussa 250 ja niiden vähennyttyä nollaan peli päättyy (tai jos palvelin on määrittänyt aikarajan, peli loppuu sen kuluessa, vaikka lipukkeita olisikin vielä jäljellä). Lipukkeet vähenevät yhdellä myös joka kerta, kun joku pelaajien pelihahmoista kuolee.


title: Battlefield 2

text: (Erikoisjoukot): "Special Forcesissa" sota ulottuu myös yöaikaan. Mukana on uusia ryhmiä: Yhdysvaltain Navy SEAL- ja Ison-Britannian Special Air Service -joukot, Venäjän Spetsnaz, kuvitteelliset MEC-erikoisjoukot, kapinalliset ja vapaustaistelijat. Pimeänäkölaitteen ansiosta mukana on yökenttiä. Lisäosan uudet varusteet ovat muun muassa kyynelkaasu, sokaisukranaatti, kiipeilyvaijeri, jota pitkin voi liukua alas katolta, heittokoukku, jolla voi kivetä katolle sekä uudet ylennysten myötä saavutettavat aseet, joita voi käyttää myös lisäosattomassa pelissä. Lisäksi peli sisältää uusia kulkuneuvoja, kuten yhden ja kolmen hengen mönkijät, vesiskootterin ja siviiliauton.


title: Battlefield 2

text: Eurooppalaiset joukot ottavat mittaa Kiinasta ja MEC:stä seitsemällä uudella aseella ja neljällä ajoneuvolla. "Euro Force" julkaistiin 14. maaliskuuta 2006.


title: Battlefield 2

text: Yhdysvaltalaiset joukot puolustavat kotimaataan Kiinaa ja MEC:iä vastaan uusilla hävittäjillä ja helikoptereilla. Julkaistiin 6. kesäkuuta 2006. Peli on saanut yleisesti hyvän vastaanoton ja se on yksi 2000-luvun suosituimpia verkkomoninpelejä. Sitä myytiin ensimmäisen kuukauden aikana yli miljoona kappaletta.


title: Battlefield 2

text: Heinäkuussa 2006 peli on myynyt jo 2,250,000 kappaletta.


title: Eurosport

text: Eurosport on Discovery Communicationsin omistama Euroopassa toimiva satelliitin, maanpäällisen antenniverkon ja kaapelin välityksellä televisiossa näkyvä urheilukanava. Se on myös Euroopan suurin satelliitti- ja kaapelitelevisiokanava. Sitä lähetetään 26 eri kielellä yhteensä 59 maassa. Eurosport-nimen alla toimii viisi erillistä kanavaa: Eurosport 1, Eurosport 2, Eurosport News, Eurosport 1 HD ja Eurosport 2 HD.